Mon oreng terro lok ngotah teppak ajhelenan jeuh jiyah apapole mon naik kendaraan  otabe mobil umum riyah kodhu ebiasaagih deri kennek. Mon nak-kanak se deri kennek lakar rang-rang keluar pas rang-rang kiyah naik mobil se abareng oreng laen ben sellak rammeh jiyah kadheng lakar bisa nyebebagih kepelengan tak nyaman pas ajhelenan. Deri kepelengan jiyah mon lok kuat pas dek tabuk se lok nyaman pas ngebey ngota. Oreng se pekkerannah lok rennah ben lakar lok nyaman abek kiyah bisa nyebebagih tak nyaman pas ajhelenan se ngebey bisa ngotah kiyah. Masalanah jiyah mon le kadung ngota pasteh abek'en dibik selaen norok lemes, pas bejik apapole mon ngota se keluar bennyak essenah pasteh ames beunah se kadheng nyebebagih sajjhen kepelengan.


Mon naik bis umum se sellak ben sereng meongghe toron penumpang riyah biasanah ampo etemmoen oreng se ngotah deri penumpang laennah.  Maggiyeh dek remmah bein mon ajhelling oreng se ngotah sapa bein pasteh bejik, ben mon oreng se ajhelling jiyah lok kuat pas nyiom beunah ngotah jiyah pas kebetulen pekkerannah padeh lok rennah bisa norok ngotah kiyah penumpang laen. Mangkanah neng bis jiyah bik kondektur laka esediagih kresek celleng mon gebey oreng ngota, polanah ngota se esabek neng kresek celleng lok ketelak bideh bik kresek se bening otabe pote. Selain jiyah, makle lok ngota jiyah mon ajhelenan semmo jeuh bisa smabih tedung, tapeh jek nyeddeh gelluh takok pas telambes se ajhelenan otabeh makle lok telambes bisa nyorok de kondektur mon depak dek kennengan soro jegein.


Suntekghan paneka kaangghuy mabaras panyaket ban ta' abit obhat se epamaso' bhakal ecabut pole. Mangkana mon sampeyan samangken ghi' tako' ka jharum suntek ngereng aoba ja-kaja. Napa se bada e pekkeranna sampeyan paneka ta' malolo bhender ban kadhang ghun abayangaghi bharang se ta' pate sara katon bhuta ngangkang eyattassa cethak. Rassana berra' ban ta' bisa ama-da'remma keng saestonna kaessa tada', ghun ngen-angen jhuba' se kalowar dari pekkeran tako'. Da' Budi manabi bada donor dara oddhiyaghi adonor, Insya Allah bhakal biyasa ban bhakal abhanto oreng laen se bhuto dara akadhi oreng tabra'an, oprasi, ban oreng se kakorangan dara se bada e masake'.


Nengale oreng laen dhari cara mereka ngalakoen oreng neng bhabannah mereka jariah cokp ma keddep bein kadhinapah mereka ngalakoen bhabhannah ka'dhinto. Badha oreng se ghaduwan empati se rajeh, badha jughan oreng se lok ghaduwan empati ban ngalakoh oreng neka dhan beden tir sa karebbeh dhibi. Mela dhari ka'dhinto pan sponapanorneg malakoeh oreng dhen beden tak anapah tegor sareng emosi male apangsarasah dhibi' ban sampeyan bisa lebbhi poas bein. Daddhi aghin pangajharan ghabay kita sadhaja pan ponapah se ekalakoh manossah dhalam ka jhube'en jareya jha' sampe' ekelakoh sareng sampeyan ban nak potonnah sampeyan sopajha selamet tor majhembher neng dhunnyah ban akherattah.


Mon kake andi' kalakowan se berra' ta' osa bike amerri' kalakowanna ka kanca se laen, se sakerana madhammang ka kake. Poko' monla kake nyaman bisa alako mon ekambhuli. Ma'le kake biyasa monla kalakowanna ekennengnge reng laen. Kake kodhu tao ghallu tape, kalakowan se bisa ekambhuli reya kalakowan se kemma. Monla tao, senga' kodhu bagi. Rejhekke reya kodhu ebi-biaghi ma'le ajhalan terros. Rejhekke areya banne ghun aropa pesse malolo. Bisa keya aropa bhadhan se ta' eghellu' sake', ban bisa ngakan nyaman. Monla dayya, engko' partaja jha' kake areya ta' kera pegghellan mon bada pa-apa se marengsa'an atena kake. La coba' ghallu, sapa tao lakar kodhu dayya carana.


Odik dhibik jiah biasa e lakonen bik reng oreng se ngerantau. Bisa ngerantau ghebey asekolah otabeh ngerantau ghebey alakoh. Mon orneg ngerantau jiah biasanah ngekos, riah se paleng mungkin e lakonen mon odik dhibik. Sittong kamar e kadhibik'in. Bedeh kiah reng oreng se melleh otabeh nyewa apartemen . Biasanah se deiyyeh riah reng oreng se andik dhunnyah, entar ngerantau ngangghuy fasilitas se lok biasa biasa bhein. Ajiah tergantung reng orengah terro ben mampunah akadik apah. Keng emannah mon odik dhibik jiah lakar kodhu mandiri. Pan apan kodhu mandiri. Asekolah otabeh alakoh kodhu kol seriah misallah, yeh kodhu le siap dhibik kol sejiah.


Pemerintah Republik Indonesia (RI) andik upaya ghebey merrik perlindungan dek para pekerja lebet program jaminan sosial. Marenah e undang undangaghi bik Undang Undang Nomor 11 Taon 2020 tentang Cipta Kerja (UU Cipta Kerja otabeh Ciptaker) bedeh tambaan jenis program jaminan sosial anyar se e beghi pemerintah dek para pekerja, ajiah arobeh Jaminan Kehilangan Pekerjaan (JKP). Ajiah kiah e tuangaghi lebet Peraturan Menteri Ketenagakerjaan No. 15 Taon 2021 tentang Tata Cara Pemberian Manfaat Jaminan Kehilangan Pekerjaan (Permenaker 15 / 2021) sebagai sala sittong peraturan toronan deri UU Cipta Kerja ben Peraturan Pemerintah Nomor 37 Taon 2021 tentang Penyelenggaraan Program Jaminan Kehilangan Pekerjaan.


Kake mon entara ka ma-dimma pas tapapak bi’ oreng se ajaga sapedana, kake jha’ langsong aghighir. Mon kake tao, oreng se ajaga parker rowa, maske ta’ ebaghi bi’ pamarenta neng kennengnganna jiya tako’ lakona ghun senga’ jiya. Oreng ajaga parker jiya tako’ andi’ bine ban ana’ se dhaddhi tontodhanna dalem odi’en. Sapa tao nyare rejhekkena lakar lebat dhaddhi tokang parker. Kan bannya’ oreng aghighir polana dhibi’en la tao bada tolesan gratis parkir. Tako’ oreng ajaga jiya ta’ bisa nyare lako laen, salaen dhaddhi tokang parker jiya. ajiya kodhu ejhelling dalem odi’. Ma’le rata. Ban pole, tokang parker jiya nolonge dari ate, sompamana. Napa’ eberri’ baghi, napa’ ta’ merri’enna ya jha’ merri’. Ta’ kera epaksa soro majar keya.


Bedeh se kontra tapeh bedeh kiah se pro. Oreng oreng lok dhiddhik kiah se ngebela artis tamoy ghellek. Mereka mekker jhek kelambhih se eangghuy artis tamoy ghellek juah le biasa bhein ben norok'en tema. Artis tamoyah jiah terkenal dheddhih oreng se raddhin ben sosialitas. Tebhenah sang ajiah e undang dek mantan riah, bhender abek eng mele kelambhih se e angghuy jiah. Bernanah lakar persis bik mantanah ben deri segi bahan sis persis bik mantanah kiah, tapeh ajiah le bhender jhek konsep se e osong teppak jiah konsep mewah ben glamor. Deri jiah reng oreng mekker jhek netizen keng deh mebedeh.


Keng teppak ngelakonen PHK perusahaan kodhu merhatiaghi hak hak se wejib e beghi dek karyawannah. Hak hak se wejib e berrik'in perusahaan dek karyawan, ajiah pesse pesangon, pesse penghargaan masa lakoh, ben pesse pengghentean hak. Pesse pesangon jiah kompensasi utama se e bhejher perusahaan dek pekerja se e kenneng PHK. Pesse pesangon e bhejeraghi bik bitongan tertentu. Pesangon e bhejeraghi setenga deri ketentuen ghebey perusahaan se ngelakonen PHK bik alasan ngalamin rogi. Pesse penghargaan mas alakoh jiah kompensasi se e bhejeraghi dek pekerja bik masa lakoh minimal 3 taon atorok dek ketentuan se bedeh. Komponen dhesar bitongannah upah pokok bik tunjangan pokok.


Bhakto kulah e katonr manabi sengkok neka ghaduwan rassah kapanighen se tengghi kulah lajuh ngantisipasi melanah kulah kodhu bisa ngontrol badhan dhibi. Pas kadhi' de'remmah pole ghi, melana sadhajana neka la ampon lok bisa kulah kataoen sabelummah lajuh merengah neka san kulah arassah aneh jaruah. Aneh manabi bedeh pa apah neka kulah duh cek bingongah karebbeh dhibi. Kalabhan dhari jatuh rassah deh degen neka lok dik re mareh melanah katako'an se kulah alame jareya tak dik res beres sampe' ngga ganggu kabiasaan kulah tor biasannah jaruah lok kadhi'biasannah se mar normal manabi nengale reng Laen. Katako'an neka e molae teppak kulah ngalame katako'an se e ka'dimmah aneka biasa bein tapeh kulah panik sarah.


Reng Madhure neka cek kentellah dha' budhajah kaaghamaannah. manabi oreng la sobung omorrah paste e addeg aghin se anyamah tahlilan. Tahlililan jareya badha se ngalaksanaaghin badha se enjek, sasoai kepercajeennah bhi' dhibi' edeng. Tahlilan dhibi' engghi ka'dhinto essennah we duweh jariya se bisa maduweaghin ka oreng la ampon sobhung omorrah. Tahlilan biasannah e laksaaghin selama 7 areh, 40 areh, 100 arennah, 1000 arennah ban hol sateap taonnah jughan e laksanaaghin. Tahlil essennah ka'dhinto antara epon, Sholawat ka nabbih muhammad, ulama, oreng seppo se la ampon sobhung omorrah tor oreng se ampon adhingghal dunyah jariya. Manorot kaula aneka benne e sebbhut bid'ah se tapeh salah settong bentuk duweh ka oreng se ampon sobung omorrah. Dhalem aghama lakar sobhung tape rassah kapercajeen dhari duweh se eateraghin jareya se maghabay koat.


Teppa' areh selasah bhakto nah pas ghabay pengumuman panaremaan SNMPTN taon 2018. kaula ghi' engak sarah kejadiannah ka'dhinto. Molaeh yang siyang kaula la ngetter kapekkeran kadhinapah pengumumannah, eteramag napah bunten. E dhalem ateh pasti eteremah amargha filing bein. Sore pokol tellok bhaktonah pengumuman, kaula sareng ca kancah pastinnah adhantos hasel paneka, namong dhari sistem ternyata e undur sampe' pokol 5 sore. Duh la tamba ngetter, la ampon pasrah ban aduweh bhakto neka. San la parak pokol 5 kulah iseng ruah mukka' web akherrah se pertama kaleh kula ajelling neka tolesan Selamat ban abhernah ijo. Duh ce' sennengah kulah, ebecah on laon alhamdulillah eteremah ya allah. akherrah jawabannah senneg.


Bhakto taon berik kaula magang neng sala settong perusahaan rajeh neng Gresik. Selama 5 bulhan Paneka kaula abereng sareng ca kancah ban para atasan napah pole lak pelak ban sae sareng kulah neka. Dhari bulan Agustus Sampek Januari kaula badha neng e ka'dhissah jariya nge kost amargha alakoh neng kantor. Tapeh sang bhaktonnah koduh abelih ban la sobhung kontrak magang ngah kaula cek dhukannah dele nanges saghugghughen amargha apesa sareng parabatasan ban kanca sadhaja. Akherrah teppak jariya kaula ban kanca sadhaja Ngakan bhareng neng settong restoran se badha neng kantor ban sadhajana ngakan bhareng. Dhuka manabi enga' jareya, kaula e berri'kado tor kennangan sareng atasan ban ca kancah sadhaja.


Ebakto bine la molae ke'-sake'an polana dapa' ka katerbi'enna kandunganna. Engko' ta' nyaman ngakan, neser ajhellingaghi sake'en. Entar ka bidan dari ghulagghu pakghun mokka' settong ta' ghellem atamba. Bakto la sorop are, polana aeng tamone la para' tada'a aherra eroju' ka roma sake' andi'en dokter Mukti. Bakto jiya kobaterra atamba polana bakto osom panyaket Korona. Bakto bini la esambi ka kennengngan oprasi pekkeran ghita' pate tennang tako' bada pa-apa ka bini otaba ana' e kandunganna. Teppa' Adan Isa' bada monyena bhaji' pas bada bhaji' epakalowar, engko' bhunga tada' pada dhala ngarembeng aeng mata. Se paleng mabhunga ana' ban bini salamet kabbhi ban eparenge samporna ban sehat. Ana' se kalowar lake', sanajjan engko' narema lake' otaba bini' se mabhunga reya sehatdha.


Takok kadhibi'an neka melanah hal se wajar se e alamen pan saponapan oreng se badha neng dhunnyah neka. Manabi dhari segi psikologissah neka kecenderungan takok kadhibi'an jareya akibat dheri pan saponapan katako'an se e alamen molae dhari ghi' kanak ban ghilok sepet e tambha aghin ka oreng se lebbhi oneng carannah akadhi ka psikolog. badhannah psikolog neka alantaran pan saponapan oreng tantonah bhakal ghaduwan problem mental se e ka'dhimmah lok bisa kita prediksi sabelummah. Sebab bidhe kaodhi'an sateyap manossah paneka lok bisa jughan kita pongkere jha' masalah neka daddhi masalah se paleng rajeh se e adebbhin dheri oreng tong settong jaruah.


Berokanah Allah deteng lebet bennyak jhelen. Kasih sayangah Pengeran lok maloloh bedeh hubungannah bik berkat jasmani se ketelak. Bedeh pole berokanah se justru lebbi penting deri ajiah kabbhi, kasehaten misallah. Rassah bhunga deri menang undian ghilok tentoh dheddih rassah bhunga paleng tegghi. Rassah sederhana akadik ghik bisa anyabeh bhein ajiah le kodhu nimbulaghi kebhungaan neng delem atenah seseoreng. Mangkanah mon bisa nyeling karunia karunia jiah, oreng bisa dheddhih manossah se paleng bhunga e dhunnyah. tebhenah mon le lok menang undian oreng pas kecewa apah pole mon undian jiah ghik mejer dek adek eng. padahal neng islam kadik jiah e haramaghi polanah jiah nyamanah judi.


Dika malem riyah entar dek Pasar Blimbing gebey melleh jhukok tongkol ben nila gebey praktikum ichtiyologi degghik lagguh neng kampussah. San olle jhukok jiyah, jhukok'en esabek neng laboratorium pas edhinaagih sampe bektonah praktikum. San benktonah praktikum, bik asisten kabbhi praktikan termasok Dika esoro ajelling ben ngamati luar ben esseh delemmah jhukok gebey etoles neng laporannah. Dika padahal le ngangghuy masker ben lateks (sarung tanang) tapeh teppak mukkak esseh delemmah jhukok nagngghuy todik ben gunteng pagghun bejik, ben beuh ames se tak nyaman deri jhukok jiyah pagghun keciom, maggih beunah se lok nyaman ben bejik Dika pagghun nogel jhukok jiyah. Dika sampe ngolesen minyak kajuh pote neng deinah makle tak kepelengan.


Bede kiya kasus pelecehan otabe kekerasan seksual jhaman sateya se bannya`. Nak kanak eberri` pesse ben se dhaddhi tersangka, teros e ajak ka tengah sabah otabe tegghalan. Mareruwa pas elakone. Sampe` akhirra nak kanak riya nangis ghud seghudhan ka bengkona. De`ade`na tako` abele`e, polana e ancam mun abele oreng tuana bhakal epate`e. Tape beremma pole, bekas katok dalemma pas etangale bede darahna pas etanyaaghi dari dimma bhai ma` nangis. Pas abele ternyata mare "epanga`ruwa" ben kancana tang Bapakna dhibi`. Ariya mun la nga`riya bhingung sapa se salah. Oreng tua apa se salah dari ajaga kalambhi se ampo e angghuy anak pas etangale bagiyan "ruwana" otabe pengawasanna reng tuana ka pergaulanna anakna. Serba salah ben sara dhaddhi reng tua riya. Neser ongghu ka nak kanak nga`ruwa jhaman sateya.


Kalaban ngebey kejuden jyah kodhu bik tengateh bein malar mogha sopajha selamet jaruah. Mana i sampeyan oneng, oreng jyah ngebey settong kejudhen sopajha oreng neka selamet ban tor bisa ghaduwan manfaat. Jha'keng coman bur leburen bein sebab manabi sampeyan lok bisa ghaduwan nyalesseaghin masalah neka ribettah pora'alla loh. Daddhi lok bisa den bedenan, sebab bisa jughan neka a moso sareng nyabeh. Manabi sampeyan nyabennah oreng daddhi korban serah se nangung ngah mon la capok Sarah. Daddhi manorot kulah manabi ngebey kejuddhen jareya se bisa badha kesannah sampek lok bisa loppah ruah, daddhi kessannah loar biasa ruah makeh simpel ban selamet ghi.


Bede pole ca`oca` mun terro ta` tako`a ngabes jin otabe ta` e ganggu jin. Ye ruwa pabannya` maca Al Qur`an ben maca sholawat. Kabbhi makhluk neng alam semesta riya tunduk ka manossa se anyama Kanjeng Nabi Muhammad Sallahu` alaihi wasaalam. La bede sejarahna. Neng Al Qur`an ben e hadist. Reng muslim ta` pantes mun tako` ka jin. Abe` jhet e ghebey samporna secara fisik ben akal, tape ye benni abe` riya pas sombong ka makhluk se laen. Jhe` sombong ben nantang ka jin, malaikat ben setan. Dhaddhi makhluk se samporna riya kodhu mabeh de` Gusti Allah, mun la mabeh bharang alos riya ta` kera aganggu abe` dhibi`. Kabbhi makhluk riya la endi` kennengan bang sebang.


Mabada acara neng Mandhipa Bupati kabupaten Pamekasan senneng sara polana pamator se ngesse'e acara reya Pa' Radhar Panca Dahana (RPD). Bisa tapangghi bhai la lowar biyasa salaen sibuk RPD reya andi' panyaket gagal ginjal. Asakalangkong sara ka Ba' Novi se bisa marabu RPD, polana ghun Emba' Novi se bisa akomunikasi polana moretdha bakto e Jakarta. Se laen ato-foto maso Pa' Radhar, engko' sakeng sennengnga dhala ekaloppae se menta'a foto. Tape sanajjan ta' bisa afoto engko' andi' bakto se lebbi argha iya areya ngater Pa' Radhar ka Bandara. Se ta' nyana engko' epentae nomer HP ban eyajhari pan-barampan carana dhaddhi oreng se bhaghus.


Lang olang kaleh Risa jiah e telpon bik alek eng male entar dek pondukkeh. Sabbhen e telpon Risa mesteh taoh jhek neng dissah alek eng andik sesuatu se dheddhih alasen male Risa dhulih deteng. Risa dhibik terro ngeremmah alek eng mon bisa, male make jheu deri oreng tuah ben abek eng, alek eng pagghun andik odik se nyaman ben jheu deri kata sossa. Alek eng riah kiah benne oreng se lok endek ngerteh. Lakar beberempah kaleh ampo ghik tantrum mok ngamok, tapeh aslinah kiah ajiah ngerteh ben ampo berkorban. Kadik riah hubungan keluarga se e ajherin oreng tuanah mereka. Saling meghi ben berkorban male padeh bhunga, make lok cokop asal reng bhereng mesteh nyokopin.


Ca'-ngoca'e oreng e pasar polana temmo nokol. Tada' angin tada' omba' bada oreng rakeraonor tellopolo nokol cethak sambi mesem. Aherra engko' ngamok ban nokolla keya keng bi' oreng elanglang ban aherra ghun ngoca', pate' jiya mon ta' kennal jha' ka-langka pate', mon atokarra mayu etorkopbha cethakgha pate' jiya. Da'enna' mara eyenyekgha colo'en kake bi' engko' epaperotdha pate'! Tape bakto se nokol buru engko' eberring aing maso oreng ajhuwal kalambhi ban ebalai jha' se nokol rowa abak gidar ban lakar sekghut nokolan oreng. Aherra engko' asakalangkong polana epasabbhar, tape mon pas katemmon pole lakar la epateppangnga sanajjan gidar otaba enja' ma'le ta' biyasa.


Manorot kulah sala settong hal se parlo e lakoneh neghara kita reya tarotamannah neka ghi masyarakattah jareya se kodhu ghaduan perasaan ban budhaja ngantri. Budhaja ngantri ka' dhinto kodhu pa disiplin aghin sebab hal neka baghian dhari andhap pah oreng per oreng se bhakal ngaro aghin ka citra nah oreng jareya. Jha' sampe' narobos ban nyarobot dhen bedhen sebab oreng neka bhakalah ngamok ban emosi nah daddhi tengghi saenggha sampeyan kodhu ajhaga andhap tor asor. Melanah dhari ka'dhinto sampeyan bhakal e regghain sareng oreng. Nyoba ngaregghain oreng laen manabi sampeyan terro e regghain jughan. Daddhi budhajanah neka pagghun lastareh ghabay masyarakat sadhaja.


Deva hobi sarah amaian gitar dheri ghi' kenik. Bektoh kenik, Deva amain Okulele kiyah polanah okorannah lebbi kenik deripada gitar. Ghen la lajeh, ghen ning SMP deva sajen senneng amanin gitar. Parak bhen areh Deva amaian gitar. Dheri SMP ka SMA lanjut terros ka Kuliah. Bedeh reh-areh Deva bhusen amain gitar. Tapeh biasanah ruah tak abit, ghun tello mingguh sampek sabulen. Apapole satiyah Deva bisah nyareh pesse aghyu skill amaian gitar se jago. Deva ngajer les gitar ben dhujen olle taberen amaian gitar ning cafe. Sampek sittong bektoh deva amaian gitar ning cafe. Deva tatemmoh moso oreng hderi MURI. Deva e taberin ghebeyamain gitar paleng abit ghebey olle penghargaan rekor muri. Dhe' adhe'en Deva tak minat, tapeh sejjhekgeh a careta ka reng tuanah, pas reng tuanah semangat, akherrah Deva semangat kiyah.


Manabi lambannah kulah pas ghi'kanak lakar takok sarah manabi bedeh suntighen. Namong samangken ampon la bisa ngontrol dhibi'ban lok arassah takok neka. Tapeh ghi nyamannah manossah, paste bedeh rassah takok jughan se manabi entar suntigen, bidennah san lenrajeh jyah lok aca' pencak akadhi pas ghi'kanak bein. Pan saponapan carah jughan ampon kulah lakoneh, tapeh se maghabaybkulah lebbhi bengal neka kulah oneng elmonnah ban taoh maksoddeh napah. Hal jareya kodhuna bisa lebbhi sae pole san ngadebbhin epon. Kulah biasannah ngaghabay pekkeran kulah neka pe sae pole njek mekker jhubek napah pole maghabay katako'an ka badhan dhibi', saenggha bisa lebbhi narema tor lok deg degen pole.


Bakto taon 2013 ekatako' polana bada ghunong leddhu' se abuna dapa' ka Madhura. Engko' banne ghun ngetek polana abu reya koca'en bahaya ka nyabana oreng apa pole na'-kana' kenne' ban bhaji'. Oreng e embong ban jhalan bannya' se ta' paddhang ban bisa namba bannya' tabra'an. Ghunong leddhu' reya moseba raja keng mon la mare biyasana dhaddhi bherkat otamana se semma' maso ghunong tanana lembi landhu etembhang sabellunna ban bannya' oreng reya pas ajhuwal beddhi ghunong se elong-polong dari attassa ghenteng ban e tana. Tape se nyamana moseba reya lakar pagghun nako'e tada' se ta' mangetekghan ka oreng apa pole se semma' pagghun neser polana se kalowar reya aeng marda se mon ecapo' bhakal katonon ban kodhu asiyap mateppa' romana se abi'en pagghun bannya' sara.


Mon bada dalem kabadaan bhender magghi apa ta' osa tako'. Sanajjan bada oreng noddhungaghi sanjhata ya kodhu laban mon parlo sabellunna oreng ghella' makalowar sanjhatana la tarjha kaada'. Poko' mon la egharassa ta' nyaman ban bada oreng maambu etengnga jhalan la pas tarjha otaba jha' ambu la pas tabra'. Tape tengate mon ta' ambu tako' bada tale se ekangkang bisa labu ban mon ta' ontong ya mate. Biyasana oreng maambu ghun ghabay pos-apos ma'le abalap tape saongghunna bada tale se ekangkang lorossa le'er kaangghuy malabu oreng se eyeller. Mare jiya pas ekla' rang-bharangnga ban sapedana. Orenga edhinaaghi epettengnga mon parlo kadhang ebuwang ka ombhut ma'le tada' nemmo.


Le jelas jhek e ghin aghin mateh bik anggota keluarga ajiah sittong momen e delem odik se bisa ngobeh keseluruhan odik eng seseoreng. Otamanah mon keluarganah jiah keluarga inti ben negghuk peran penting e delem rumah tangga, kadik ayah otabeh ebok, lakeh otabeh bineh, ben anak se dheddhih sombher kebhungaan. Bennyak kasus e dimmah sittong keluarga aobe satos bellung polo dherejhet sang e ghin aghin anggota keluarga, khususseh oreng tuah se nyareh nafkah kadik bapak ben otabeh ebok. Kondisi kadik riah biasanah merrik pengaruh se nyatah dek anggota keluarga se e ghin aghin. Misallah kondisi finansial sajen lok nentoh ben adek kepastian kadik seghilok eng.


Mun oreng lambe` gi` jhamanna kerajaan, endi` senjata bahaya ta` dhaddhi masalah polana ye ghebey ghu` tegghu`an alindungi` abe`na ben keluarga. Misalla enga` pedang ben keris. Biasa mun oreng endi` bharang nga`ruwa e bhan sabbhan bengkona. Jhaman lambe` oreng modella bhidhe ben sateya se oreng odi` e jhaman canggih, la ta` mekkere se acaroka panengnga la tingkat pendidikanna bhagus. Jhamanna kiya oreng bannya` se lempo atokara ngangghuy senjata mun ta` penting ye ta` ngoros orengnga. Bhidhe bi` reng lambe` se ghampang nyolot emosina. Sakejjha`-sakejjha` ngoso`an ben negghu` laddhing, caloret otabe keris. Jaga oca` ben tengkah mangkana, ma` le odi` aman.


Teppak eng SD engkok toman e kelakoh bik tang kancah. Teppak jiah engkok lebur dek sittong nak kanak neng kelas, ajiah orengah genteng make semmoh ger jelenggeren. Engkok terro. Kebetulan tang kancah semmak kiah terro dek ajiah, kabherreh. Tang cah kancah sittong geng se pe tipe nak kanak hits ruah asekongkol dheghindhe nak kanak lakek se enkok keleburin jiah nembak engkok. Se nembak jiah lebet sorat, tolesseh persis bik tolesen tanangah jiah se kadik ceker ajem. Tebhenah engkok percajeh bhein. Kedhibik'en se mecah le akadik oreng gendeng sem mesem. Ternyata ajiah lakonah tang cah kancah sittong geng ben geng'ah nak kanak lakek jiah asekongkol.


Oreng ngojek ta' nyangka jha' bada reng messen kakanan areya neng kennengngan kobhuran. Ta' nyangkana sangghu lakar tada' oreng sakale neng romana. Polana neng gugel map areya koca'en lakar nojjhuwaghi ka kobhuran. Lakar bada reng messen, keng dhingla dapa' ka romana, ta' taona romana seppe. Neng ada'en bannya' kobhuranna.g Oreng ngojek jiya tako' tape maske tako' dhibi'en ajiya alako ghuna terro andi'a pesse se ghabay abalanjhai binena neng romana. Marena dapa' makam, ojek jiya sangghu ekamaen otaba bada oreng se congoco ka dhibi'en. Tako' bada oreng langka se lakar terro matakerjhadha atena. Tape bhender ongghu dhingla dapa' neng romana, ojek jiya ngatowan. Taona lakar bada orengnga. Oreng lake' se ghun odi' kadhibi' neng kennengngan se bannya' kobhuranna ban dalem kabada'an petteng kabbhi.


Kulah ghaduwan ceretah tretan, teppak kaula a mantan jareya kaula la ampon adhabu ban diskusi ruah sareng tang lakeh manabi nunda ghellun se ngandhungah ban pole tang lakeh bhakal tugas ka loar negeri selama 6 bhulan e ka'dhissah. Kaula akherrah adhabu ghabay seendhi ghellun andhi' anak yeh, degghi san la marehnnah beeh dhateng dhari loar. La padeh setuju ruah kabbhi sakaloargha ban metuah jughan setuju soro jhe' su kasusu andhi' anak jyah ban soro nekmataghin masa ngodennah. Oke e toroaghinnah. E sellang olle tello mengghu harussah lok ngenneng mek tellat pa' areh, ghu taonnah san la e cek ngangghuy tes pack positif ngandhung kwkwkwkwk Ya Allah ngakak sarah. Tapeh lok anapah alhamdulillah lah.


Aldi norok kegiatan pencinta alam ning kampusseh. Minggu berik aldi ben sakancaan entar ka ghunun papandayan bedeh kegiatan pecinta alam ning dissak. Aldi mangkat sakancaan ka sapolo moso aldi nompak busway dheri romanah ka terminal kampung rambutan. Dheri terminal aldi pas jhenjian sakancaan nompak bis ka sukabumi. dhepak ning termunal sukabumi pas nyarter mobil ghebey ka kaki papandayan. Ning kaki papandayan pas nantos abek terak. Mon la terak aldi ben sakancaan pas molae treking bektoh mata areh la muncul. Sadhepaken ning attas, aldi ben sakancaan pas a bangun tenda se la e ghibeh. Samarenah bangun tenda, pas massak ben ngobrol-ngobrol bhein sampek malem.


Teppak le raje'eh, bennyak oreng se molaen mutusaghi ghebey odik kedhibik. Bisa marghenah kewejiben otabeh katerroannah dhibik ghebey odik mandiri. Bennyak hal se bisa e rassaen teppak odik kedhibik. Molaen deri se nga bhunga sampe se lok nyennengin. Seghilok eng odik dhibik, bhenderreh reng oreng taoh beberempah hal soal odik dhibik. Neng dissah degghik oreng bisa ngerassah bebas. Marghenah kabbhi oreng odik neng sittong kennengan ben andik nilai bik dhibik edeng. Laen bik teppak eng odik bik keluarga se kabbhinah e atur. Tapeh odik dhibik ngebey oreng kodhu mandiri. Mon sakek dhibik, mon bedeh acara kodhu tangngeh dhibik, ben ngerassaen seppeh.


Neser ka Eliezer se dhaddhi tumballa FS. Coba' bayangaghi beremma stressa jeriya, kanak gi' ngode tape kaealangan kalakoanna panengnga parentah dari attasan. Bannya' netizen se ngoca' paste riya e ancam keluargana. Neser kan jeriya. Beremma hukum e Indonesia riya ye. Sara ongghu, tegha ghellu maghagghar ka atena oreng biasa se ta' endi' jabatan ban kobasa. Mara para penegak hukum ben keadilan, pateppa' peran ben tanggung jawabbha. Ba'na riya panutanna oreng bannya' ben dhaddhi panyambhung jhilena rakyat. Apapole Pak Pres. Mara pak tolong abe' rakyat biasa riya se ta' ngarte, jhe' cokoco ben kabhudhuanna abe' soal politik. Mun terro odi' tenang pa jhujhur ma' le pojhur odi'na.


Engko' matennang kanca se ta' kalowaran sakale polana temmo jharaba' bato bannya' e mowana. Mon kalowar tang kanca jiya segghut ngangghuy masker ban notop mowana tako' ecokoco oreng. Tape engko' ngoca' jha' ghun pangarana dhibi' se tako' jiya, mon oreng laen nyatana ta' kera. Mayu payakin jha' aba'en pagghun ganteng ban mon ghun mowa bisa erabat. Oddhi ngangghuy obhat jharaba' ban melle beddha' ka dokter kole' ma'le bisa abali oni. Mon aba'en da'iya mlolo bhakal sajan ker-pekkeran pas jharaba' bhakal tamba bannya' biyasana pas bhakal sajan jhau maso ca-kanca. Sambina manussa reya banni ghun ejhelling dari ropana, dhina ta' osa todus.


Toni jiah alek eng Nisya. Saongghunah Toni ghilok amantan, ajiah kacek 5 taon omorrah bik Nisya. Toni setiah omor 22 ben ghik bhuruh lulus sekolah. Nyeling Nisya se omor 27 tapeh ghilok semmak bik oreng lakek jeh Toni semmoh kebeter seongghunah. Toni lok yekin apah Nisya dheddhih lok amantan sampe tuah apah deemmah. Tapeh Toni se cek sayangah dek mbak eng lok tegheh mon Nisya tuah kedhibik. Tebhenah teppak Nisya amantan, oreng se paleng bhunga selaen Nisya-nah dhibik jiah yeh Toni. Toni sampe nanges polanah bhunga mbak eng akhirreh lok kedhibik pole. Tapeh Toni e sangghu nanges marghenah apah bik mbak eng.


Teppak SD ben SMP Dia termasok mored se penter. Lok jarang ajiah olle nilai paleng tegghi sekelas ben olle rangking sittong. Toman sittong bektoh Dia ujian agama Islam. Ajiah cek optimisseh bik hasel se e teremah. Ajiah lok ngerassah sossa teppak ngerjaaghi, mala tebelikkeh gheressah enteng sarah. Sang mole sekolah ujian jiah langsung e koreksi ben seghilok eng ghik e rop-porop peroreng lember jewebbeh. Andik eng Dia ternyata olle nilai semporna, ajiah 100 ben adek salanah. Dia ngerassah bangga sarah bik hasellah. Attol roma Dia langsung metaoh dek ebok eng jhek nilai'eh semporna. Ebok eng Dia norok bhunga ben asokkor.


Oreng riyah keng bisa pasrah ben usaha makle selamet sambih aduweh mon teppak bedeh bencana alam. Se paleng seggut neng Indonesia riyah bedenah banjir bandang se bisa sampe melannyokagih roma. Banjir ariyah lakar semmo mrenges kiyah, polanah kerogian benne keng harat benda tok tapeh bisa sampek dek nyabeh.  Lakar paleng seggut neng Indonesia riyah bedenah banjir bandang, apapole mon le osom ojen oreng le kodu waspada apapole oreng se romanah rawan daerah banjir riyah kodhu cek tengatenah. kerogian margenah banjir riyahbenne keng harat benda tok tapeh bisa sampek dek nyabeh mon banjir jiayh sampek teggih, polanah bedeh banjir riyah tentonah detengah dadak'en.


Tang sapeda motor ollena long-molong dhibi' sampe' setiya ghi' bada ban ghita' aghante sakale. Sapeda reya setiya se lako abharengnge engko' nyare pesse ban abhanto narabahas bakto. E jhamanna sapeda motor metik ja-raja enga' N-Max maso PCX engko' pagghun esto ka Vega R caceng. Sanajjan ecokoco maso oreng polana ta' ghellem aoba engko' pagghun ta' aghanteya. Saongghunna bada Vario taon 2017 tape pagghun sennengngan ngangghuy Vega, apa pole setiya bensin larang. Mangkat ngajahar ngesse'e 20 ebu ka POM Bensin bisa mangkat-mole dukale ka sakolaan. 20 ebu kadhang ghi' bannya' karena ban ta' kobater katada'an bensin. Messen ta' toman nyeksa sakale ta' toman servis ghun cokop ajaga oli maso bensin la kor kenceng  se ajhalanna.


Katakoa'an neka pastenah bhakal badha kalabhan bedeh oreng se biasa ngalame katako'an se rajeh. Ocha' operasi manabi bedeh reng sakek neka lantaran pastenah ghaduwan penyaket se rajeh ban jhalan settong settongah ghi kodhu eangka' ban e kalak apah se daddhi penyakettah. Kalabhan dhari paneka, manabi oreng se songkan pas kodhu e operasi jha' sampek adhabu se man dhe' remmah ghellun. Parange motivsi manabi operasi jyah lok se jhubek apah se epekkeren ban lok usah takok sebab dokter samangken aghuna aghin alat se cangghih ghebey maberes pasiennah. Daddhi lantaran dha' neka jha' sapek sapeyan sadhaja lok bisa ngatas aghi katako'an oreng se operasi jha' mala e petakok.


Sadhajana pasti ghaduwan rassah trauma ka napah bein se maghabay oreng jareya ambu ban takok. Manabi kulah nekah ghaduwan trauma sareng budu'eng koceng. Hal jareya sobab toman nabheng ban dele labhu lokah sadhaja. Rassah trauma neka sabendherrah bisa e terapi dhari pola pekkeran se lebbhi tabukka' ban oneng kaula manabi jareya neka mlarat. Kabadha'an rassah trauma neka bisa e sebbhud settong kadaddhian se maghabay oreng ngalamen peristiwa se jhubek ban maghabay oreng paneka a rassah lok nyaman ban lok aman tor lok berdaya teppak ngadebbhin masalah. Trauma jareya wajar amargha aneka respon dhari emosionallah manossah ban bisa moncol lastarennah kadaddhian otaba dhalam jangka se lanjhang.


Bede perasaan deg deghan ben kabater pas ngeding oca` operasi. Termasuk salah settong caretana kenalan e romah sake` se laen, ye ruwa pas e operasiye bagiyan elong, panengnga mun ta` e operasi bhakal nyo`nyo` kemungkinan saomorra polana tolang elongnga la potong. Pihak keluarga la pasrah ka Dokter ben matenang kancana engko` ghebey papasrah, pasokkor se penting benni nyabana se tade`. Tang kanca de` ade`na nangis kasta mun misalla engko` norodhi tang Ebok, engko` ta` bhakal calaka e jhalan ben ta` kera e operasi bagiyan elongnga. Sampe` pas para` arena operasi, kancana engko` la tenang ben ye pastena deg deghan maso` ruang operasi ben ta` sangajjha nangale pakakassa operasi. Tape ye tugassa Dokter macellep atena, ye biasa bhai. Ende` ta` ende` kodhu, mun terro odi`na tenang.


Kadhinapah carannah sopajha kita neka e jhaman aghinah dhari perbuadhen jhubek termasok jareya bulian ka reng laen. Melanah hal neka tantonnah bisa nimbulaghin perkara se jhubek ban bisa maghabay mentallah reng laen rosak. Kabannya'an oreng se la ampon biasa ngabuliboreg neka biasannah dhari ghi'kanak lok cokop e perateaghin sareng reng sepponnah ban kaluarga intinnah neka. Mela hal jareya pastinnah bisa e kontrol ka badhannah dhibik malar mogha bisa e tengale lebbhi dhalem pole sopajha nombu aghin sikap se sae, ban apolong sareng reng oreng se ghaduwan pamekkeran se sae jughan. Kalabhan dhari paneka reng oreng bisa ngerte ngaregghein oreng e sakitarrah.


Tangghal 18 maret 2016 engko` wisuda S1 jurusan S1 Kesehatan Masyarakat. Engko` ce` sennengnga pas bakto wisuda, kuliah la mare ben bannya` ca kanca se dateng ka wisudana engko`. Ta` pera` dari keluarga se dateng, kanca asrama, organisasi, dari jurusan ben dari kontrakan ye bede se dateng. salaenna ruwa bakto wisuda, engko` la nemmu kalakoan se bede pengabdianna kiya. Engko` dhaddhi Pengawassa Asrama Beastudi. Salaen modella kalakoan jeriya bede kontrakna, se paleng penting ye pengabdia ghebey mencetak nak kanak Mahasiswa/i se lebbih berkaraker. Alako sekalian beramal. ta` pera` dunnya se e sare tape ye akhirat kiya ma` le lebbih bherkah odi`na.


Pate' ongghu lakar mon reng bini' reya dhaddhi lat-dhalat ban marosak kaodi'an. Tang tatanggha reya la dhaddhi PNS tape binina pas edhinaaghi marghana reng lake' se aropa ganteng. Pas ejhanjhii odi' nyaman kalaban arta sangkolan dari reng towana polana ana' settong. Lakena tao jha' se bini' atengka ya aherra pas ebuwang, etellak sakale. Dhaddhi aherra akabin maso sejiya ban dhulatdha setiya kaskas ta' andi' apa sakale. Lakena se setia etangkep polisi polana nyabu ban setia ajiya ancor romana epaghadhi, tanana ejhuwal ban sakabbhinna sangkolan tada'. Engko' noro' bhellis polana tang tatanggha jiya pelak ban ta' toman atengka sanajjan andi' gaji bulanan dari naghara.


Sala settong se maghabay senneng kreng neka lakar settong kejudhen se paleng areggeh ban ghaduwan Arte SE dhalem neng dhalam caretannah. Hal se kodhu e berrik aghin kejuden neka lok laen lok benne ghi kaloarga dhibi' otabah neka oreng seppo. Kalabhan dhari jareya sampeyan kodhu makenga'apah se perlo eberrinnah. Manabi kulah ghi' settong se badha manfaatdeh tor barokannah ka sadhajana ban ghaduwan arte tor makna se dhalem. Kalabhan dhari jareya, sampeyan bhakkal selamed dunnyah ban akherattah. Saenggha jha'kalep manabi aberrik ah spesial kejuden ka reng seppo, malar mogha daddhi jhalannah rejekkeh la panjennengan sadhaja. Ghe mogha sukses ghi sateyap pa apah se eparenge.


Tang mbak nekah lok poronan manabi e pakon entar ka dokter ban ghaduwan rassah trauma melana jyah toman e vonis ghaduwan gangguan liver lamba'pas ghi' kanak. Jek leh reng Madhura ghi, manabi le ekocak kadhi' neka le gawat sadhaja sebab lakar manabi reng dinnak rassah e ka andhi'jareya duh cek delemmah ka oreng. Ban parlo sampeyan onengeh manabi oreng jareya tarotamannah Reng Roma neka takerjet ban nanges sadhaja melanah mbak ghaduwan penyakit berre'. Hal jareya se kodhu onenge saongghunah, melannah hal jareya kodhu bisa ekendaliaghin ban tak parlo panek lekkannah. Sopajha kita bisa nengale dhari bannya' hal lok cokop settong arah.


Emma' apareksa ka Puskesmas Banyuanyar Sampang pas etemmo kolesterolla tengghi sara dhala ngen-palengngennan ban lemmes orenga. Aherra entar ka Pa'Sugeng pas esoro aghabay jus cacap ecampor maso aenga dhugghan otaba aenga nyeyor ban eperresse jherruk peccel. Mon se eyangghuy aenga nyeyor ejhu ta' osa berri' jherruk peccel. Bakto aghabay ban ngenom jus cacap jiya sakaleyan, emma' dhuli arassa cethak ban le'erra dhammang ban la ta' lemmes pole. Mon terro nyamana rassana bisa epobui maddhu sacokopbha. Tape setiya ghan tao carana mabaras kolesterol pas kabbhi se ekakan, dhaddhi kapan la ngajha' ta' nyaman rassa aghabay jus cacap. Mon sabellunna emma' takerjhat polana kolesterolla tengghi ban nyangghu sake' apa.


Careta etabang keban se paleng ta' bisa ekaloppae kantos setiya reya bakto etabang pate'en tentara. Bakto jiya akemah e lapangan Wijaya Kusuma Kabupaten Sampang ban mandiya bakto sorop. Arapa me' pas bada monyena pate', pas sabellunna engko' maso' ka jiddeng pas pate' jiya temmo berka' ka engko'. Ya engko' dhuli buru sambi mowa pocet sara polana tako' ekakan otaba ekekke' pate'. Polana mon e dalem Islam mon ekekke' pate' reya carana nyocce'e malarat sara ban tamaso' najis raja se lakar ta' cokop esocce'e maso aeng ban sabun. Tape ontongnga tentara ghella' pas entar megha' pate'en ban aherra engko' ghun ekenneng buluna. Mare jiya engko' nyocce'e bettes se ekenneng buluna pate' kalaban aeng pettong kale tape sala settongnga kalaban eyosabbhi tana. Ontongnga pole engko' toman asakola madrasah dhaddhi tao carana nyocce'e.


Bakto amain e romana kanca amargha abit ta' katemmon pas bi' bini eyancem ekanceng labang. Bakto jiya engko' amain dhala kol 11 malem ban tang bini nelpon libali bi' engko' ta' eyangka', kapan la eyangka' pas ngoca' mon ta' dhuli mole ekancenga labang koca'en. Ya engko' dhuli mole polana tako', tako'en ghella' tako' pas ramme ban etemmo jha' atokar polana ghi' apolong bi' mattowa tape se paleng tako' pas ta' eberri' jata malem. Poko' reng bini' reya mennang saparo mon ka reng lake' pelak. Mon jha' sakeng engko' ta' pelak ya ango' pas jha' mole sakale nyare labang laen ma'le nyaman bisa aba-oba rassa. Tape jha' bini reya banni ghun parkara enga' jiya mlolo bannya' sabab laen se kodhu epeyara ya kodhu patang ngarteyaghi.


Caranah ngurus KK namba anggota keluarga anyar secara online bisa e lakonen ghebey anggota keluarga se ngampong. Berkas se e parloaghi kiah praktis, beberempah e antaranah jaih sorat pengantar deri RT/RW, KK lambek se terro e ampongen, sorat keterangan pinda (mon lok sittong daerah),ben ghebey warga neghereh asing (WNA) wejib nyantumaghi sorat keterangan deri luar negeri, paspor, ijin neng enneng neng Indonesia ben sorat keterangan deir kepolisian. Ngebey KK anyar riah bisa e lakonen lebet proses ngesseen permohonan ngebey KK. Delem pelaksanaannah, oreng kodhu deteng dek kantor kelurahan se semmak romanah ghebey ngesseen formulir. Degghik neng dissah ngocak terro ngajuaghi proses penerbitan KK anyar.


Arina alakoh ning pabrik sampek malem. Kaddheng arina olle shift pagi ben kadheng olle shift sore. Mon teppaken olle shif sore riyah, arina biasanah mole malem kol 10 buruh kaluar dheri pabrik. Mon olee shif pagi biasanah kol 3 ruah la bisah mole. Arina senyatanah lebbi senneng shift pagi polanah ghik bisah ngater anak en ka sakolaan. Mon olle shif sore, arina biasanah jhegeh abek tellat polanah malem tedungan tellat. Jadwal pergantian shift riyah e boe sabulen sekalian. Dhedih arina moso cakancanah se laen riyah bisah arassaghi nyaman ben tak nyamanah shift pagi ben shift sore. Sittong areh, arina olee shift sore.


Sittong bektoh Nirbita ajhelen neng jhelenan petteng. Teppak jiah Nirbita mole deri liputan korupsi se e lakonen sittong pejabat neng daerah nah. Sebagai wartawan se kritis ben ngawasin jhelenah pemerintahan kottanah, Nirbita bennyak e kenal bik reng oreng pemerintahan, sampe se lok Nirbita taoh, e kenal kiah bik para pejabat. Nyamanah ampo e bhut sebbhut mon bedeh sittong kasus. Masalah nah, selaen Nirbita aktif nyuaraaghi aspirasinah rakyat, Nirbita kiah aktif ngekritik pemerintah. Sittong areh teppak ajhelen, Nirbita e ancem oreng se dheng bedheng nyegghet ajiah ngibeh todik. Preman jiah mentah Nirbita meghi kabbhi bhereng elektronik se e ka'andik Nirbita neng tasseh.


Bede pole tatangghana engko' tako' ka ojhan. Padahal gi' bhuru resek, jeriya la ce' tako'na langsung nyare panaongan se ta' ekennengnga ojhan. Asalla dari gi' kene' ampo e ko' tako'e ojhan ruwa ba'na bisa e lanyok banjir ben bede cobha ca'na, panengnga maksod dari reng tuana ruwa ma' le ta' amain ojhan ben ta' ekenneng sake'. Ye dhaddhi e saongghuna kadhaddian ongghu pas gi' kene' jhet ampo sake' panengnga nak kanakna lemah fisikka. Tape akhirra dhaddhi etanem e pekkerra mun ojhan bisa asababaghi jeriya sake' se sara. Ye ruwa oca'na oreng tua se salah maksod ka anak bisa ghebey pekkeranna anak tako'an. Coba mun ampo gerak anakna kan bisa bhai aobah dhaddhi lebbih kuat imunna ka cuaca ben panyake'.


Arapah trauma masa kennek dheddhih berkembang dheddhih trauma antar generasi? Ariah polanah reng oreng bik trauma masa kennek cenderung ngelampiasaghi trauma dek oreng se semmak. Oreng dewasa se ngalamen trauma masa kennek biasanah lok ngatasin masalah jiah. Akibatteh dampak trauma jiah ngebey oreng dewasa lok bisa sepenuhnya merrik pengalaman ben lingkungan se sehat ghebey anggota keluarganah budien. Sala sittong contoh umummah jiah oreng dewasa se memendan rassah ngamok polanah akibat deri kelakoan se traumatis e masa lambek. Mon lok e kelola, oreng dewasa jiah bisa dheddhih oreng tuah se legghis ngamok, mala sampe ngelakonen hal hal abusif dek nak kanak eng.


Sabellunna, toman bakto engko' amain domino tengkongan bada me-ramme teppa' ka tang kanca jiya eghighiri ban esentak maso eppa'en pas pacarra etabang bi' kaka'en keng ontongnga ta' etemmo buru da'emma. Mon etemmo pola la epoppo ma'le ta' ebalii pole. La tang kanca jiya pas SMS ka engko' bakto la bak abit se katemmon atanya e romana bha' bada'a reng towana. Engko' se aropaaghi tatanggha ban kancana molae dari kana' neser ban ngabala jha' engko' ngatela' eppa'en ghi' bhuru abeca'an maso embu'en lalabat. Pongpong ghita' abali eppa' ban embu'en bi' engko' tang tatanggha jiya soro dhuli mole kobater eyamok pole mon etemmo.


E bektoh malem sabto Hanifa ben intan entar ka toko kelambhih. Intan ngancaeh hanifa melleh kelambih gebhey entar ka konjenghan keluarghannah, sa dhepa’nah ka toko kelambhih hanifa posang nyareh kelambhih se model moderen amargha model e toko benyak modellah. Hanifa ben intan ngalelenghih toko kelambih tape tak tadhe’ se cocok geh ke hanifa. Akhirra hanifa entar ka toko sebelah se ajuel kelambih konjenghan, hanifa bede se cocok ka sala sitong model kelambhih neng toko jereya, hanifa langsung nyoba kelambhinah neng ruang genteh hanifa minta kancaeh ka intan amargha takok e katelaeh derih luar. Samarena nyoba kelambhih hanifa ben intan langsung antri ka kasir, bekto majueh ke kasir hanifa ben intan langsung e terobos maso bok ebok. Intan ben hanifa langsung ngamok ka bok ebok amargha langsung main bos-trobosen antrian.


Mon aberrik kejudhen jareya lakar kodhu bidhe dhari se laen sebab aneka bhakal e ka enga' sampe' bileh bei. Melannah dhari ka'dhinto sampeyan kodhu onenge cara a berrik surprise se bisa mgahabay oreng bunga sala settongah saperin ka romannah ban ajhak kancah laennah ghabay a kompol tor atemmoh jaruah. Sopajah bisa daddhi settong e kadhen se sae. manabi marenge kejuden jughan tengale becce' enjek na ban sadhajana bisa aman otaba bhunten. Ngajalane sareng konsep se sederhana bein tape ghaduwan arte se dhalam ban lok bisa e kaloppaen sareng sapah bein se toman makenga' ban majember ka atennah manossah saenggha bisa daddhi hadiah indah.


Mon dhaddhi panitia pemungutan suara (PPS) e dhisa reya pas jhujhur bhakal lesso. Polana oreng jhujhur ta' pantes dhaddhi enga' jiya se edimma oreng KPU bannya' ta' jhujhur molae dari parekrutdhanna. Kanca koros margha dhaddhi PPS polana etekkan nyare oreng pabannya' kaangghuy mele calon DPRD Pamekasan dari partai ... ban sanajjan andi' gaji ta' bhunga. Apa pole koca'en mon sakaleyan bhai ta' atoro' parentana oreng attas bhakal epaambuwa ban bisa eberri' masalah laen se bisa masossa. Aherra maju merre nyorot merre koca'en tang kanca polana mon eterrangaghi koros keng mon ambu pada tellap telle kaodi'an ban se ekabelliya roko' mlarat.


Manabi teppak ulang tahun sabelummah ghi biasa tak engghi kulah maloloh se olleh kejudhen se maghabay trauma pole mon ulang tahun ka'dhinto. Nah, kulah ghaduwan cara sopaja sampeyanse ulang tahun jareya justru aberrik kejudhen ka se ngaraya aghin. Tantonah bedeh trik ban kodhu ghaduwan mental baja tretan, jha' sampek sampeyan dheng gendheng samangken kodhu kreatif kabbhi pokok eng. Melanah sampeyanneka la ampon oneng kaloarghanah sampeyan segghut ngaraya aghin e bhakto pokol 12 malem, sampeyan e bhakto jareah kodhu ngerrem male e sareh ban se aberrik kejuden neka cone ban jerreh ka sampeyan wkwkwk. Cara ka'dhinto lakar cokop maghabay tabuk ngelkel ghi.


Ta` pera` reng se ngabes oreng laen bejhi` ka ngotana, tape ye pa ngarte kiya mun sakerana ngotaa ye dhulli nyare jedding otabe kennengan se seppe tade` rammina oreng, otabe angghuy beddhe mun ngota`a. Mun pas acerceran ngotana, sapa bhai termasuk abe`na ye bhakal bejhi`. Embina mun nak kanak gi` pendhe ta` bejhi`, tape mun la begh raja otabe la tua ye pa ngarte dhibi` langsung nyare kennengan. Salaen bejhi` ye todus kiya e abes oreng. Dhaddhi benni bejhi` pole ka ngotana, sampe` bejhi` ka orengnga se ngota ben saromben. Apapole pas misalla teppa` ka oreng se ta` beres akalla, buh tambeh e ojeg oreng kampong mun ngota ben sarombenna.


Perasaan bejhi` ka taena keban wajar bhai, panengnga bauna ta` seddhep ben elongnga manossa ye ta` biasa kiya. Bauna tae keban cem macem aghantong dari mecemma bharang se ekakan. Contohna mun taena koceng bauna celok, panengnga ngakan dhaghing. Bhidhe ben taena sape se bau, tape ta` celo`, panengnga ngakan rebbha. Kabbhi oreng paste bejhi` nyiom apapole ngabes langsung. Bede se sampe` ta` nyaman ngakan, mual sampe` ngota. Mun bejhi` alebbian, bisa sampe` ta` nyaman ngakan saare bhateng. Panengnga ye tae ruwa kan bharang se ta` nyaman e abes mata, aruwa aghambharraghi mun saongghuna bharang se ebaggaaghi enga` kakanan, ye akhirra dhaddhi bharang se ekabejhi`i.


Atemmoh artis idolanah jiah bisa dheddhih mempeh se dheddhih kenyataan ghebey bennyak pecinta musik. Ajiah bisa bhein kesempaten sekaleh seomor odik ghebey bisa atemmoh bik oreng se musikkeh merrik'in hedeh inspirasi ben ngehibur hedeh deri abit. E diyeh bennyak carah male hedeh bisa menaek kesempaten atemmoh artis favoritteh, termasuk ngedetengin konser ben meet and greet. Bennyak artis naberin meet and greet dek fans se melleh tiket VIP otabeh paket meet and greet. Acara acara ajiah biasanah e laksanaaghi semarenah otabeh seghilok eng konser, ben mereka nyediaaghi sittong kesempaten ghebey fans atemmoh bik artist ben olle sittong tanda tangan otabeh foto.


Rassah seppeh riah jhek toman e angghep ghempang. Hedeh kodhu dhulih alakoh sesuatu male rassah seppeh juah lok ngonsumsi abek eng bit abit. Marghenah bennyak dampak jhubek eng dek kesehaten abek. Rassah seppeh bisa noronaghi kualitas tedung polanah jiah merrik rassah lok nyaman dek abek. Mon rus terusen deiyyeh, rassah seppeh riah bisa ngebey hedeh dheddhih insomnia se amarghe dek toronnah produktivitasseh hedeh. Selaen jiah rassah seppeh kiah noronaghi fungsinah otak. Ariah adhesar deri penelitian se nemmoen jhek rassah seppeh se e patorot bit abit bisa ningkataghi resiko demensia ben gangguen kognitif laennah, akadik toronnah kemampuan ghebey konsentrasi ben ngalak keputusen.


Bede carana ma` le ta` tako` bede ekennengan se nako`e, biasana se petteng pas lem malem. Pertama ye maca dhuwe kadimma`a bhai, kaduwe` ye jhe` mekker se kosong ben mekker se positif bhai. Oreng se mekker positif riya ta` kera eghudha ben jin. Maseh lebat e teng pettengnga. Arassa bede kabedeenna jin ariya biasa, tape ye pagghun ca bacaan. Katello`, mekker jhe` manossa riya e ciptaaghi se Kobasa dhaddhi makhluk se samporna, arapa`a ma` tako` ka bhangsana salaenna manossa. Kaempa`, mun sakerana eganggu, cokop pesowe otabe oca` misalla "arapa`a ba`na, marara jhe` aganggu engko`, engko` ta` aganggu ba`na". Ben ruwa ye pokok mun oreng semma` ka se Kobasa ta` kera tako`an ka jin.


Bede beberapa saranna tenaga medis ka reng tua sabellunna nyuntikaghi anakna pas eberri`e vaksin COVID 19, ye ruwa pertama ngakan ghellu 2 jham sabellunna asuntika. Mare ruwa pasteaghi tedungnga anak cokop, ta` e abes ruwa enga` nak kanak se kasoh. Selanjutta angghuyaghi kalambhi se nyamana ebukka` bagiyan lenganna. Teros careta` se tenang ben nyaman bhai, ma` le ende` vaksin. Koca` mun ta` asuntik ta` olle noro` ujian ghe ongghe`en sakolah. marena sambiaghi ka anak ye nan mainanna otabe apa se ekasennengi anak. misalla ajhanjhiaghi degghi` mun asuntik olle kakanan ben susu, pas emelleyaghina hadiah. Terakhir ye ghibe lanjhalanan otabe santai bhai marena e suntik.


Operasi ye riya ye abheddhah bagiyan bhadhanna abe` se endi` masalah kesehatan ben mun ta` elakoni bisa asabaaghi kasake`an. Operasi riya mun e kesehatan biasana kalakoan se paleng darurat mun obat ben cara laenna la ta` bisa eghunaagi. Contohna mun bede oreng tabra`an pas ekenning ka pembuluh darahna otek belle, ye kodhu operasi misalla ghebey nyalameddhi kaodi`anna. Kabbhi oreng ta` ende` se ngalamiya operasi. Mun la operasi riya maste tade` se ta` deg-deghan otabe kabater. Bannya` sakone` ye paste. Nyamana e bius ben e bhukka` bagiyan se kodhuna normal ben sehat, kodhu ebheddhah ben tenaga medis. Pastena tako` kiya. Tape kan ye bi` operasi oreng bisa lebbih bhagus kesehatanna.


Panjennengan kodhu taoh rassannah bhunganah ateh sa esse roma bhakto kaula eteremah neng kampus pelean kulah dhibi'. Ban kaula maropakan anak se bhisa akuliah ban daddhi Sarjana pertama kaleh. Abdhina la ampon yap siyap kaparloan se ghabay ngekost neng Sorbhaja mangken, Wes la ampon siyap jughan parlengkabhan ghabay ospek jughan. Cokop kulah aberinnah bele sopajha sadhajana lek alek kulah neka ghaduwan parsiabhan ghabay a rantau. Se pertama nekah ghabay cataden dhibi' parsiabhan napah bein se ghabay nge kost. se kaduwa' sampeyan kodhu onenge jughan pan saponapah budayannah oreng dhissah ban reggha pasaran neng kotta kasebbhut. Se terakher kodhu nyiapaghin bereghet manabhi jhau dhari reng seppo ghi kodhu bengal mental jughan, amargha neng dhisannah oreng sampeyan bhakal e lateh disiplin ban mandiri.


Lamba' kulah toman ghaduwan pekkeran kadhinapah seh rassannah lok e taremah neng kampus tang pelean jareya ban progdi pelean jughan. Ban awwal a kuliah neka kaula a rassah dhukah maloloh ban bennyak cengngeng ngah. Amargha rassannah akadhi cek dhukannah sarah ban kapekkeran aruah dhari reng seppo se ngarep kaula a kuliah neng kampus peleannah ka'dhinto. Namong dhari jareya le oneng rassannah a pesa ban odhi' kadhibi' sobhung tretan ban reng seppo se ngancaen amargha kodhu kuliah se bidha dhari arebbhennah. Kaula epon sajhen ngarte artenna takdir dhari pangeran aneka. Pan saponapan bulan kulah dhuka tape akherrah bisa sabbhar ban narema. Carannah kadhinapa ?. Se pertama, kodhu ghaduwan kasibughan tneng kampus ban a kompol sareng kancah se ghaduwan nelai.


Bakto Anom adhingghal omor polana sake' liver ban tabu'en kembung engko' ghi' kenni' sara. Mate teppa' ebakto adhan isha' engko' ban ana'en Anom se aropaaghi tang sapopo nyongngo' filem Naruto neng Global TV. Bakto adan bada sowara acerreng nangis, tang sapopo kalowar sakejjha' pas maso' pole, engko' atanya arapa. "Mate la" sapa? ca'en engko'. "Eppa'' jawabbha tang sapopo. Engko'blangsong nanges maso tang sapopo, bakto jiya ghi' bhuru maso' SMP ban tang sapopo se saomoran engko' andi' ale' bini' ghi' kenni' kabbhi. Mare jiya engko' entar ka mayyit ban oreng bini' bannya' se maca Burdah sambi nangis, engko' ta' kowat nangis kiya ta' bisa ambu. Areya partama kalena engko' kaelangan oreng kaangghuy saterrossa


Manabi oreng Laen atanyah kadhinapah rassannah manabi la e dhingghal sareng taretan settong se paleng sampeyan sayange ban tresnae, lajuh neka adhingghal omor ?. Rassannah akadhi mateah ban aneka lakaran maghabay sadhajana ancor, molaen dhari pekkeran ban laen epon. Kabadha'an tretan ban kaloargha neka lakar kodhu nomer settong ban sadhajana jareya lakaran kodhu e pangerte aghin melanah kaloargha aropa aghin oreng se paleng narema kita e dhimmah bein ban dhalem kaadaan napah bein. Dhukah paste e rassaen tan tretan sadhaja melanah kaelangan oreng se paleng e tresna e dhunnyah. Namong hal jareya tantonah lok bisa kita pongkere pole, manabi oreng se badha neng attas dhunnyah bhakallah ampon adha' e bhume nek se eka andhi sakobesah Daddhi kata ekhlas sala settong hal se paleng aregghe samangken.


Emosi lakaran manabi ngalebedhin kamaceddhen se badha neng daerah perbatasannah gresik sareng Sorbhaja jareya. Melannah kabannya'an neka se ngalebedhin jareya truk rajeh neng pabrik juah sareng sepeda motor se akalemberren neng pengghir jhalan. Manbi lebhet neng daerah ka'dhinto ghi harap maklum aghin sebab aneka jhalananse lakaran kennengah idustri tor oreng se mangkat ban mole a lakoh. Melanah dhari jareya sampeyan kodhu onenge kalabhan badhannah truk lanjhang ban ghibeennah berre' sareng pan saponapan bis jarah la ampon biasa manabi neng jhalanan se perbetessan ka'dhinto. Sampeyan kodhu sep mental bein manabi mobil lebhet neng ka'dhinto jareya, ghi angoan lebhet neng tol bein lebbhi aman dhari kamaceddhen.


Mara pa biasaaghi ka bau se amis, jhe` jhi` bejhi`. Paenga`, kabbhi kakanan se dari tase` asalla ye amis kabbhi, mun e olahna teppa`, amissa ruwa bisa elang. Ta` parlo manja otabe ngalem. Utamana tang Ebok, mara ajhari anakna ta` lake` otabe bini` ghebey ta` bejhi` ka bau amis. Mun ta` e biasaaghi dari kene`, ye dhaddhi apa anakna, ta` mandiri alalakon. Mun anak la mandiri ben kabbhi Ebok e dunnya ngalakone nga` riya, paste kan ghampang nak anakna, ta` ngalem. Kabbhi mun e biasaaghi dari kene`, ka rajana nyaman, Ajhari kiya beremma sopaja bau amissa elang, carana massak se bhender. Apapole sateya jhamanna la canggih. Mukka` internet nengghu carana, ta` emoklah. Bisa langsung ajhar.


Manabi oreng loppa an nekah dhabunna penelitian berarti orengah ghaduwan kacerdasan wkwkw. Toman ghi kaula neka nyareh jharum pentol ghabay kodhung lah biasa mun reng bine'. Dhari ujung temor sampe' ka bere' epon Lok Dhika e temmoh daddhi kaula posang ka dhibi'. Daddhi kaula neka manabi paapah se elang ghaduwan cara se ghoib sala settongah engghi ka'dhinto cokop a duweh sareng becaannah sorat Ad-dhuha. Keng ongguen reh bisa e temmoh asal kita yeken ban percajeh sareng kobasannah Allah ta'ala, sebab anapah saghalana esseh jareya ghaduwan Allah Ta'ala bisaos benne dhing pa sapah. Ban cara se ka dhuwa' engghi ka' dhinto kodhu pa tertib mon be' nyabe' jyah jha'ngasal deiyeh roh, sopaja lok elangan sadhaja.


Mon odik kadhibik, entah polanah koduh arantau otabeh lakar kabbhi keluarga semmak la merantau otabeh la mangakat lakar aghebey seddi. Benyak oreng se akherrah tak nyaman ben stres polanah koduh odik kadhibik. Ariyah makle ngorangih rasa seddi polanah odik kadhibik. Sittong, cokop pa sadar ka momen se dheteng. Bhen areh bede moment lebur se dheteng, nikmati ben fokus ka momen se dheteng bisa majheu dheri pekkeran se makobheter ka masa depan. Se kaduwek, lakonih apah se maghebey nyaman odik ben abe' dhibik. Tak parloh pot-repot mekkereeh oreng laen. Se ka empak, apresiasi apaan bhein se la e alkonih, maskeh ghitak bede hasellah otabeh proresseh a jhelen laon sarah. Apresiasi kabbhi se la elakonik ka dhibik.


Andi' majhadi' magghi la towa enga' na'-kana'. Mon sake' pas esoro asuntek ta' enda' enga' keng epatena. Sanajjan sake' sara mon ngoca' e suntekgha ta' enda'. Toman bakto la bhindher bi' sapopo esambi ka dokter enja' arapa bakto esuntekgha pas abhuk-ghlubhuk ban awat-thowat. Poko' la lebbiyan maso na'-kana'sara. Apa karo se ekasake' jha' ghun jharum sakejjha' se epamaso' pas ecabut pole. Banne pas terro dhuliya baras sake'en, pas ghun macalekker ekennenganna katedunganna. Ekoca' la ta' bisa sanajjan jendral se nyoro asuntek. Kajhaba la ta' enga' ka oreng bhuru esuntek la ta' abhuk-ghlubuk sakale keng makobateran ka oreng, pas enga' keng la mateya rowa.


Kadhang panengnga tako` labu e jedding polana bede taretanna labu e jedding pas ekenning darah tengghi pas langsung mate, dhaddhi sabhabbha oreng ruwa ce` tako`na ghellu ka jedding. Bede se sampe` sakeng tako`na, pokok jedding jhe` sampe` lecen. ye riya pade se ekoca` engko` e attas sabellunna, mun odi` riya ye usaha se ce` bhagussa ben pasrah ka takdirra se Kobasa ye se serghep. Apa bhai mun parcaja ben takdirra se Kobasa, ta` bhakal nyangsang odi`na, tenang ben ghampang asokkorra. Penting sara masemaa` abe` ka se Kobasa, mun ta` nga`ruwa ye aoleng ben pettengen odi`na, ghampang tako`, stres, ben sara bhatenna.


Manok riyah lakar termasok keben ben pasteg ataeh kiyah, margenah ataeh riyah lakar le kodrat sekabbhina se odik neng dunnyah riyah. Mon ngobu manok riyah kodhu sereng se-berseh kandhengah makle tak ebbek ben taenah manok jiyah. Meskeh manok riyah kennek bentuk'en ben taenah kiyah kennek jughen, tapeh mon lok toman eberseh'en kandheng jiyah bisa ebbek ben taenah manok se eketelak lok pantes pas bisa deddhi bbeceng kandheng jiyah. Manok se bisa ataeh jiyah berarti gik sehat, margenag deri apa se ekakan bisa eolah ben epekeluar pole bik manok deddhi taeh, mangkanah mon ngobu manok riyah kodhu ngalak resiko selaen makanen ben se-berseh deri taenah manok jiyah.


Pan saponapan hal se kodhu sampeyan ngataoen sophaja olleh berkannah dhalam bhejeng Jumat. Aneka kulah taoh dhari khutab Jumat se terakhir kalennah kulah ngeding teppak neng romannah Mba. Se pertama, kodhu ghaduwan niat lillahi taala manabi entarrah ka Masjid. Se kadhuwa' jha' samle' colok kita jareya ambu sarreng ritbiridhan se mabisa maghabay kita neka loppa dhibik napah se ekalakoneh. Onenge jughan manabi sampeyan neka ghaduwan Jumat se coman semenggu sekalean daddhi jha'males dhalam nyareh ban ngalak berkannah Jumat se lok nanto sampeyan bhakal dhepak pole napah bhunten. Ban jha' kalep jughan a jhaga wudhu paneka sopaja lok kenneng ghuda annah setan se loar biasa jagonnah.


Mara ye misalla e kennengan umum enga` neng terminal, pa bherseh ra WC na. Kan la endi`na Pamarentah, kan la ebajar kiya. Bherse`e ros terrosan ben berri` keterangan mun muanga pembalut, pamperssa bayi jhe` neng WC na ma` le ta` sompet. Pas kiya berri` tolesan mun nyeram paleng enje` kodhu tello kale. Berri` tolesan bahasa indonesia ben bahasa inggris. Tako`na bede pengunjungnga se dari naghara laen. Todus kan mun jedding otabe WC na jhebbhah ben beceng. Mun nga`ruwa bisa aghebey oreng ngota`a otabe sampe` mabu` nyiom bauna. Se la ruwa kan bede pessena mun maso` ka jedding otabe ka WC, mas` ta` kuat melle pewangi ben pel lantai. Marara se amanah ye mun alako.


Bhakto entarrah ka lalabhat neng seddhi'eng roma, kaula e pakon ebhu soro nyareh tas lelabhat jariya. Ghu lagguh sarah ebhu la highir amargha tassah lok etemmoh. Ebhu koa'eng jariya badha janjih sareng tetanggha sabelannah roma manabi entarrah lalabhat ka Man Busiri. Le tak le ghighir ka essennah roma, kaula se e pakon nyareh tassah se lok etemmoh. Kaula la ampon nyareh dha' man kamman ban dhari ujung bara' sampe temor ka laok dejennah roma pagghun lok e temmoh. Sampe' se jam berlalu, akherrah e temmoh neng budinnah lemare. Adoh mongken se nyareh bhi' ghighirrah lok empan. Dele roma deddhi kapal se ancor sakeng dibuh se nyareh tas lelabhat jeh la. Pokok ribet amoso reng loppaan jariya.


Rina benkancanah amain samolenah sakolah. Biasanah nak-kanak riyah amain ning budinah kantor bupati. Ning budinah kantor bupati bedeh lapangan se biasah e angghiy bhereng tarmasok ghebey amain so nak-kanak. Bedeh lapangan sepak bola ben bedeh taman nik-kinik se biasah e angghuy bu-ibu moso pak-bapak ghebey len-jhelenan sambih amain moso nak-kanak bhejik. Rina amain moso kancanah ning lapangan jeriyah. Amain gobak sodor. Bedeh tello polo menit amain, pas bedeh oreng lebet nyambih patek. Ajhelen sore sbih ngajhek pateken ajhelen kiyah. Moso kancamah rina pas e genggi pateken. kancanah rina pas neroin soaranah patek jeriyah. Moso rina ben kancanah se laen la e bhelein soro jhek genggu polanah bhebejeh.


Rassah senneng se paleng areggeh manabi nengale robannah reng seppo melanah kulah olle ban ghaduwan pengharghaan se paleng rajeh. Hal jareya tantonah maghabay reng seppo kulah lakar sennneg ban bhunga nengale anak epon la padeh sukses sadhaja. Hal jareya tantonah lakar la maghabay pan saponapan oreng jaruah bisa senneng manabi anak neka lakar la daddhi oreng. Kabadha'an anak se torok ocak ka reng sepponnah maghabay sadhajana jareah bisa senneng nengalenah. hal neka tantonah la ampon kulah rassaen jughan manabi negale badhan dhibi'. Kabadhaannah oreng seppo jughan daddhi pananto suksessah epon nak kanak neka. Melanah nak kanak bhakal daddhi napah bein tergantung dhari duweh reng sepponnah.


Bannya` oreng se dhasarra tako` ongghe`e ka panggung ruwa polana ta` endi` kebiasaan otabe biasa e kennengan nyaman. Bede oreng se ta` pernah alatian nyator otabe korang sosialla dari kene` ye tako`an pas majhu ka ade` panggung ghebey tampil. Bannya` careta soal oreng-oreng se tako` majhu mun tampil e ade`na oreng, ye termasuk engko` lambe`. Aslina kepribadian se tatotop ruwa bisa kok mun pera` akhirra bengal acaca. Biasana panengnga kondisi se darurat kodhu beremma carana oreng ruwa kodhu tampil e ade`, sehingga bisa ta` bisa kodhu maju. nah, dari jeriya oreng ruwa mun sadar ye ta` kera tako` pole, justru dhaddhi semangatta ma` le bengal.


Dhelem odik oreng benyak se ngalamin perpisahaan otabeh berpisah moso sakancaan. Misallah engak a pesa moso ghurunah se pensiun. Salasittong caranah ghebey makle momen perpisahan riyah lebur ben tak pateh seddi a riyah aberrik kenang-kenangan moso ngadaaghi sittong acara perpisahan se menyenangkan ben tak seddi. A berrik hadiah kenang-kenangan riyah masenneng ka oreng laen se a pesaa'ah. Oreng se a pesa'ah riyah apangrasah senneg kiyah polanah e berrik hadiah ben e ghebey aghi acara ghebey abe'en riyah. Momen perpisahan se koddhunah seddi, tapeh polanah e berrik hadiah ben e ghebey acara perpisahan dhedih tak seddi pole tapeh malah senneng ben ceria.


Manabi neng Madhura neka badha se nyamannah Konjengan. Konjengan ka'dhinto sala settong acarah adhat tor istiadat deh oreng Madhura manabi ghaduwan acara otaba palenggian. Konjengan otabah selameddhen jareya biasannah e sajjiaghin sareng pamaosen duweh ban biasannah badha nase' tompeng otabah se' koneng se daddhi syarat proses e dhalemmah ka'dhinto. Mangken reng oreng neka sambih mecah duweh ban ngajiaghin. Manorot kaula jareya benne acara musrik akadi apah se oreng onenge, namong hal jareya sala settong cara masemmak sataretanan ban bala tatanggha sophaja padha a polong ban saleng rokok manabi la atemmoh settong sareng laennah. Justru manorot kulah acara adhat neka kodhu e jhaga sebab samangken kita la onenge manabi terro semmak ah sareng tetanggha jareya cek mlaratah.


Neser ka panakan se bakto jiya eyajhak amain e roma. Bi' engko' eyajhak amain dhala ta' ngajhi maghribbha, aherra bi' eppa'en ebhes-bhes ta' eyambuwi. Tang panakan jiya ta' ngabala jha' eyajhak engko', ban lebbi mele etokol. Engko' ta' tegha polana tang kasalaan reya se dhaddhi sake'en tang panakan. Molae dari jiya engko' ta' toman ngajhak ni-banniyan ka panakan polana na'-kana'en pelak ban tada' bhantana. Mangkana kake kabbhi mon ngalakone pa-apa pekker ghallu, mon kalakowan jiya sala jha' pas dhala marogi oreng laen se ta' ngalakone kasalaan ghella'. Otaba mon la talanjuk pas akowe jha' se sala reya aba'en banne oreng laen.


Arya senneng a kancaan. Benyak kancanah arya se pas aghebey aresen. Aresen se ka norok arya salah sittongah aresen panci. Arya norok aresen panci polanah, ebo'en lebur long-molong panci se bernah ben bentoken cem-macem. Ning settong bektoh, arya dheteng ka resen panci riyah. Kancanah se laen pas dheteng kiyah tong-sittong. Ghen la kompol kabhi anggotanah. Pas e lot angghuy deduh. Samarenah  elot ternyata Arya se ngenning. Arya oleh set panci bernah celleng. Arya perak. Pas nyambih set panci ruah ka romanah teros e bhegi ka ebo'en. Ebo'en ngejjhit polanah Arya tak toman melleh panci pas mak olle panci se bhegus.


Ngatela' pocong ajhalan ca'-lonca'an bakto asapedaan engko' dhuli abalap. Gharimisan sara robana celleng ban kole'en mowana alet-kolet enga' jhuko' etono se potthon. Ta' tao arapa pocong reya koca'en dari oreng mate se aghantong e romana polana edhinaaghi binina. Pas molae dari ekobhuraghi segghut bada oreng ngatela' e jhalan. Tape se lebbi nako'e reya bakto tengnga malem kadhang bada se athok-thokghan labanga romana oreng pas kapan e bukka' teppa' ka pocong. Settong oreng se toman edatengnge pas acareta kalaban ngetek mon tedung malem sakalowargaan apolong eyamperra ban mon bada se jhukemmi ejhaghai menta ater ka jiddeng. Hado ella mon la enga' jiya rassan mon engko' ta' bangal ajhalanan Kadhibi' pole.


Andi' kanca meller keng tako' sara ka reng towana. Muhid nyamana se ghi' bhuru buru dari romana ban tako' sara se moleya polana maelang sello'en embu'en se berratdha 3 gram. Mare jiya Muhid entar ka roma ngenepbha polana tako' se moleya. Ya engko' malae mon aba'en reya ta' ekaneat. Sanajjan aghighir reng towa reya ta' kera abit, Pa' la mare aghighir ya mare ta' kera pas epenthong. Muhid olle tennang sakone' sanajjan ghi' kobater tako' pas nyangghu ejhuwal sello' ghella' ekabelli kalambhi otaba eghabay bur-leburan ban engko' tako' keya pas nyangghu ekakan engko' pessena. Tape ya jha' kanca se ngenep masa' eyojukgha.


Mon ning terminal bandara, kaddheng bedeh oreng se kaelangan bhereng. Kadheng dheri sakeng ramminah otabeh lakar orengah dhibik se abek ceroboh. Kaelangan bhereng ning bandara bisah bhein kajhedien. Ariyah tahap se koduh e lebhedhin oreng mon kaelangan bhereng ning bandara. Sittong, mon ghik ning bandara langsong lapor ka petugas customer service se biasanah benyak a tugas ning bandara. Mon la bedeh ning luar bandara koduh aghebey laporan dhek www.angkasapura2.co.id moso bisah telpon ka Contact Center Airport 138. Dheggih samarenah nelpon riyah pagghun e soro ngeseh daftar engak data diri ben bhereng apa se elang. Mon la alapor kareh nantos arahan dheri pertugas bandara.


Sapah se lok takok dha' maot maka oreng jareya lakaran bannyak nyabek dhusah se rajeh. Pa apah neka lakarankodhu bedeh parseabhan se rajeh dhari badhan dhibi'. Saenggha manabi oreng la ampon ngataoen kabadhaan rassah takok neng dhalem atennah pastenah jareya terro odhi' ban matennah dhalem keadaan se paleng sae. pa apah lakaran dhari ateh bhi' dhibi' edeng saenggha lok bisa pe padeh settong sareng se laennah. Se ma bisa padeh antara settong ban salaennah epon keng cokop eman se koat ban elmo se lok toman ambhu ghebey ajher. takok manabi mangken sekarat lok bisa ngocap aghin kalimat syahadat ban ampon ka guste Allah lakaran pas san dhepak lok temmoh karantonnah.


Salah settong hal se kulah merenge molae dhari lamba' engghi ka'dhinto, manabi badha oreng se maghabay lok nyaman ka kita jareya carannah ghi pasabbher ban tengale lebbhi dhalam pole maksoddeh sopajha kita jareya bisa ajher. Mela dhari ka'dhinto, sampeyan kodhu onenge manabi badha oreng se ngalakoh sampeyan lok akadhi oreng se lebbhi tengghi tandannah sampeyan neka olle pelajharan odhi' se loar biasa ban lok bisa e olle dhari dhalam kellas ban sakolah. Sampeyan jughan e ajharin kadhinpah ngola emosi sopajha lok ngamok. Manabi ngamok neka hal se biasa, tak anapah ngamok deddhi tegguren ka oreng neka. Namong, ngamok jareya se paleng sae engghi ka'dhinto neng neng ban tengale lebbhi sae pole.


neng dinnak sabbhen ulang taonah kottah Bhangkalan mesteh bedeh jalan santai. Kabbhi oreng olle norok. Keng biasanah reng - oreng jiah e berrik'in dhelubeng essenah nomor seri. Degghik marenah depak dek gheris finish, MC molaen mukkak acara undian. Acara riah biasanah se paleng e tek - dentek. Kadheng bedeh oreng se negghuk andik eng kancanah, kadheng andik eng keluarganah, keng bedeh kiah se dhele mentah lebbi deri sittong dek panitia keng male andik kasempatam menang lebbi rajeh. Selanjutteh e omomaghi nomor serinah. reng - oreng se menang biasanah bhunga sarah. Modal nol bisa olle tv otabeh kulkas, otabeh sepeda ghunong otabeh blender.


Sapa oreng se ta` bejhi` mun ngabes jedding ben wc na jhebbhah. Paste kabbhi oreng ye lempo mun maso` otabe ngangghuy jedding se gheddhe`, ye pastena bau kiya. Mun bisa ye nyamana jedding ruwa ebherse`eh saminggu sakale, atau enje` ye tao lah ekose`, maeh ta` bherseh sara. Tape ye nyamana kennenganna se kodhu bherseh ruwa ye jedding, Pa bherse`eh lah bengkona, tape mun jeddingnga gheddha`, lempo kiya mandiya, nyassa, otabe muang gheddhe`. Jedding se bherseh nandheaghi bengko se bherseh, panengnga jedding riya kennenganna muang gheddhe` ben abherse`eh bhadhanna abe`. Jedding kiya kennenganna jin (mun dalem islam), mangkana se la kennenganna jin, ye bherse`eh, benni tambeh gheddhe`, tambeh e sennengngi jin.


Engko' andi' kanca nyamana Mustofa se ghi' bhuru buru dari romana ban tako' sara se moleya polana maelang sello'en embu'en se berratdha 3 gram. Mare jiya Mustofa entar ka roma ngenepbha polana tako' se moleya. Ya engko' ngoca' mon aba'en reya ngako der-bhender ban asapora insha Allah reng towana ta' kera aghighir, jha' bharang se elang reya ta' kera etemmo keya magghi la aghighir. Sanajjan aghighir reng towa reya ta' kera abit, Pa' la mare aghighir ya mare ta' kera pas ecekkel. Aherra Mustofa olle tennang sakone' sanajjan pagghun kobater tako' pas nyangghu ejhuwal sello' ghella' ekabelli kalambhi otaba eghabay bur-leburan.


Senneng ban asokkor polana olle pangargha'an dari Balai Bahasa Jawa Timur polana segghut ngesse'e bagiyan-bagiyan dari Majalah se aghunaaghi bhasa Madhura. Pangargha'an ka'dinto menorot reng laen pola biyasa otaba ta' patot ekabhunga. Tape mongghu engko' argha sara jha' reng pangargha'anna aropa bhukte terbi'en majalah ban obang kaangghuy ghantena lesso se noles kaangghuy majalahepon. Saestona segghut noles e pan-barampan media tape senneng poko'en tolesanna terbi' sanajjan ta' ebajar. Pangargha'an paneka kodhu esempen ban bisa epatao da' ka ana' paghi' ma'le dhaddhi conto ban bisa lebbi bhaghus dari orengseppona. Majalah se etarema ekole'e plastik ma'le pagghun bhaghus ban ta' rosak ekeskes bakto ban jhaman.


Dhukah sampeyan manabi e kenneng PHK. Kalabhan samangken jareya nyareh lakoh nekah mlarat. Tape lok anapah selama panjennegan ghaduwan kaahlian cara ka'dhinto bisa maghabay sampeyan lebbhi ngangka'. Se pertama, sampeyan kodhu onenge napah keahliannah sampeyn sareh manabi sampeyan lok nemmoh. Se kadhuwa', lastarennah sampeyan onenge keahlian jareya, sampeyan bisa ngembanghin sopaja lebbhi sae. Se katello', manabi sampeyan la eksekusi ban ghaduwan hasel toreh keahlian paneka daddhi penghaselan se lebbhi bisa mangangkak sampeyan ban namba aghin perekonimian insyaallah. Dhalam ka'adaan, kadhineka lakar ekonomi semmoh toron tapeh sampeyn kodhu lebbhi semangat ngadepaghin sopaja sadhajanah arebbhen bisa ebbhi olle ban sampeyan jughan bisa ajhar dhari sadhajana.


Dian acaretah ka sinta mon lambhek dian reh demam panggung kiyah. Bhen ongghe'eh ka panggung musti sakek tabuk ben ngetter. Lambek biasanah dian mon bedeh nampil a tari riyah pas tak ngakan ghellun sabelun tampil, makle tak jhu eek. Pas makle tak ngetter riyah dian lakoh latihan maloloh ning adheknah benyak oreng. Bit abhidhen dian bengal ben biasah tampil ning adhek benyak oreng. Sinta pas olle inspirasi dhe'remmah makle bisah tak demam panggung. Sinta ben dian akhirrah rop-porobhen nomor telpon makle bisa pagghun chatan. Sinta akhirrah norok latihan ben les tari ning semmaken romanah. Sinta terro dhedih engak Dian se tak demam panggung.


Teppak tanggel petto’ januari zaim ulang tahun, cakancana sareng keluarga merencanakan kejutan gebey ulang tahunnah zaim. Acara esabek e romanah zaim, kancana zaim saleng ajenjien tak nyapah ka zaim amargha mare zaim kepekeran andhi’ sala apah. Sebelum tanggel petto’ zaim la tak ekancaeh maso kanca sebangkunah lakar la sengaja mare zaim peggel. Zaim deri tanggal enem adek cacanah sekaleh amargha adhek se ngancaeh ben ngajek caca, zaim apang rasa tak nyaman akhirra e bekto istirahat zaim kadibe’en entar ka kantin meleh jejen ben minuman tape zaim tak langsung abhellih ke kelas namun entar ke lapangan metadhe’ bekto istirahat e lapangan sareng kancana se laen kelas.


Sapa se ta' buruwa mon ngatela' setan apa pole la na'-kana' kenne', engko' toman ngatela' setan acethak macan amata mera e bhungka kapo bakto mole ngajhi ongghu gharimisan sara. Setan reya enga' na'-kana' keng acethak macan ban atareng, matana mera, obu'en abis-grambis. Engko' dhuli berka' bakto ngatela' setan macan jiya dhala taantem ka gheddhung ban cethak mencol. Molae dari kadhaddhiyan jiya engko' mon pas mole ngajhi nantos oreng ghallu otaba menta ater. Mon pas ta' nemmo oreng lebat ban tada' se bisa epentae tolong engko' biyasana lebat jhalan laen sanajjan abak jhauwan polana kan kapo jiya teppa' e budina roma.


Dia norok ujien nasional otabeh UN teppak SMA. Polanah Dia ngalak jurusen IPA neng SMA, tebhenah Dia kodhu mele sala sittong deri tellok mata pelajheren IPA ghebey e kalak neng Ujian Nasional. Sistem riah berlaku teppak neng angkatannah Dia. Polanah Dia lebur dek Kimia, tebhenar Dia ngalak ujian nasional kimia, e seddhik eng tellok pelajheren wejib matematika, bhasa Indonesia, ben bhasa Inggris. Teppak ngerjaaghi ternyata Dia kepelengan bik al-soal Kimia. Dia lok yekin jhek bisa lulus minimal skor neng mata pelajheren kimia ujian nasional. Tebhenah Dia je-ngajeh ben aduweh. ternyata Dia ongghuen lulus ben Dia asokkor sarah bisa lulus make bik nilai pas-pasan.


Takerjhat sara bakto entar rapat abakkelle majhadi' se dhaddhi klebun e Dhisa Billa'an Kecamatan Proppo Kabupaten Pamekasan. Bakto jiya rapatdha bada e hotel Front One Pamekasan arapa bakto maso' ka Kennengngan rapat bada tang kanca kuliah la dhaddhi klebun. Jha' mon neng Madhura reya dhaddhi klebun kodhu andi' pesse atosan juta ban kodhu aladhin magharsare. Aherra dha'-kandha'an dhala abit ban tao jha' setiya bannya' otanga marghana dhaddhi klebun. Engko' sabellunna ere tape aherra asokkor sanajjan ta' dhaddhi apa tape engko' bisa tedung nyaman polana ta' mekkere otang ban ta' andi' otang. Kabada'anna ghun kop-cokop kaangghuy ajhalani odi' ban bisa mabhunga ana'-bini.


Abak posang saongghunna bakto adaftar neng Universitas Madura (Unira) e taon 2013 engko' arassa senneng ban bhunga polana aherra bisa akuliah se ta' pate jhau dari roma. sanajjan banne Universitas Negeri tape bakto taon jiya Unira aropaaghi Kampus se ekasennengnge bannya' na'-kana' ngoda e Madhura apa pole jurusan pendidikan se bakto jiya nabuy sara na'-kana' se ngala' jurusan pendidikan.  Bannya' se terro dhaddhiya ghuru polana bakto jiya kasempadhan dhaddhi ghuru ce' bannya'en ban ghampang ta' rowet enga' kalakowan se laen. Sanajjan saongghunna engko' senneng elmo sosiologi tape polana tada' jurusan jiya mangkana engko' ngala' jurusan Pendidikan Bahasa dan Sastra Indonesia.


Tanah longsor jughan benne Keng coma masalah sakonek dhari pangeran, bhunten. Aneka olannah manossah jughan se maghabay dhibi' bencana neka. Padahal manabi e tengale pole, tanah longsor neka bisa daddhi sebab sobhung ka' bhungka'an se maghabay cekkan. Lamon dhari paneka oreng jareya bisa e kepateh loh kennenge tanah longsor neh. Napah pole oreng se odhi'na neng dataran tengghi se la ampon biasa bedeh ka' bhungka'an. Pan saponapan oreng sadhajana la kodhu masalamet badhan dhibi'tor reng oreng sadhaja, sopajha hal jareya bisa sampeyan atasaghin kalabhan dhari paneka sala settongah engghi ka'dhinto jha'sampe' mogher ka' bhungka'an dhen bedhen. Sebab bhungka neka daddhi pamasekken tanah se ampon ombhut.


Kastah, salah settong dhabunah reng tuah manabi ampon la tada' se bisa e arebbhin pole kacoali nanges. Kalangan dhari neka oreng kastah jariya paste la badha sebab ban margannah. Kaula toman kastah amargha toman lok anyapah sareng Ebhu selama du mengghu. Ban dhalam kaadaan jareya Ebhu duh cek butonnah ka Kula. Kaula paham betul aneka rassah se lok bisa e poter bab e pebelih pole amargha la ampon kadaddhian ban ampon lebhat. Samangken cokop pabennyak duwah tor masajhen semmak bein ka reng seppo. Samangken insyaallah daddhi lebbhi sae ban lebbhi a jhaga bein. Hal neka amargha oreng seppo la ampon tuah ban butuh potra potrenah.


Oreng ngetelak genderuwo riyah pasteh  bedeh se takok, tapeh bedeh kiyah oreng se acaretah toman ngetelak genderuwo ben eyerrep genderuwo. Genderuwo riyah kocak'en setan lakek se lok ngangghuy klambih keng ngangghuy kolor biasa, bhedhennah rajeh parak padenah raksasa ben tabuk'en rajeh, obuk'en lanjeng. Genderuwo riyah kocak'en oreng nakok'en ben mrenges muwanah ben jahat pole. Genderuwo riyah kocak'en sereng bedeh neng kennengan se senget gebey ngerrep oreng. Mon oreng jheman lambek kocak'en sereng atemmoh ben genderuwo riyah. Oreng lambek'en jiyah bedeh se bengal ben bedeh kiyah se takok sampek buruh mon ajheling genduruwo riyah. Mangkanah kodhu tengateh mon bedeh neng kennengan senget.


Tobhet jiah sarana se teppak ghebey ambu sekejjhik deri bennyak aktivitas, ngejernihaghi pekkeran, ngevaluasi perjalanan se le mareh e tempuh ben ngak ngengak'en pole cita cita, misi otabeh tugasseh neng bhumeh riah. Ketellok, tobhet dheddhih sarana tazkiyatunnafs otabeh nyocceaghi jiwa. Jiwanah manossah andik duwek kecederungan, se pertama kecenderungan ngelakonen hal hal beccek ben se keduek kecenderungan ngelakonen hal hal jhubek. Wek duwek eng nguasain jiwa a te ghentean. Teppak ajiah ngelakonen hal beccek, jiwanah dheddhih ngalamin pencerahan. Ateh kiah dheddhih sehat ben bherse. Tapeh teppak ngelakonen hal jhubek, kotor jiwanah. Menurut Rasul, teppak seseoreng ngelakonen hal jhubek, atenah e kennengen noda bik sittong titik celleng.


Oreng penter jyah pstennah butoh ajher. ban ajher jareya butoh bhakto se ekorbanaghi, rassah lessoh, katekonan, kasabberen, biaya, ban laen epon. Oreng se ghaduwan penghargaan jareya benne e berrik ALlah bisaos. namong Allah aberrik kamapoan ghabay aneka ban aeka jughan manfaataghin kampoan se eberrik sareng se kobesah tor e lanjud aghin, tor e perjuangaghin, tor e pemassak kalabhan daddhi se lebbhi sae pole. kadinaaph carannah, ghi ajher. Ngalowangen hakto ghebey ajher ban ngolangen apah se kodhunnah e ajherin. mannang dhalem lomba neka bisa kadaddhian manabi sampeyan bisa manfaat aghin kasempadhen. Ban jarang oreng oneng masalah jaeya. daddih sampeyan toreh petekon dha' kamampoannah bhi'dhibi' edheng.


Mun bejhi` ngabes jedding se gheddhe`, ye bherse`eh. Pertamana paleng nyaman merse`eh jedding ruwa ye pas sakalean mandi otabe pas nyassa e jedding. Kaduwe`, siapaghi ghellu sikat ben obat se ghebey ma bherseh bagiyan jedding se gheddhe`. Bisana ye tembokna jedding, lantai, WC, bak mandina bherse`eh angghuy deterjen, panengnga mun deterjen lebbih mate`e koman otabe ola` antengnga. Katello`, panengenneng sampe` 3 menit, sampe` sabunna la eparata ka sakabbhianna bagiyan jedding. Kaempa`, molae sikat se bagiyan la eberri` sabun se pertama kale. Mun bisa sikat jedding se bagiyan dalem bak mandi bhidhe ben se bagiyan luar. Bede tello` sikat jedding ye ruwa sikat WC, dalemma bak mandi, ben sikat bagiyan luarra bak mandi. Dhaddhi ma` le bherseh ben nyaman.


Mon bedeh oreng se ghik buruh arembik, tatanggeh pagghun benyak deteng ghebey nyapot. Biasanah oreng nyambih peralatan bhejik ghebey e berrik ka se mareh lahiran ghebey hadiah, otabeh paralan ibu menyusui. Bedeh kiyah se nyambih rinso ben kabhutoan pokok. En laen oreng aberrik kado, samampunanh. Mon andik budget pesse se abek rajher, dheripada aberrik bhereng bhejik se ghitak pasteh e anghuy ben e kabhuto, angok aberrik Emas Logam Mulia bhein ghebey hadiah. Mon aberiik emas, misallah ghitak e ka huto, nyaman sempen, tak kerah roak. Mon misallah e kabhuto nyaman jhuel. Kado emas riyah nilainya pagghun oghhe sabbhen taon, dhedih tak kerah arang korang mon misallah e sempen abit.


Ekao'-tako'e apa pole na'-kana' kene' areya bisa majherra kantos towa. Bhuktena engko' molae dari ghi' kenni' eko'-tako'e maso obu' bi' tang taretan, eko'-tako'e koceng. Mon nyeddhing lu-bulu kadhang nyangghu tekos otaba koceng. Dahddhi sampe' setiya tako' ka keban koceng ban keban abulu laenna. Bi-lebbi keban kenni' se anyama tekos. Molena ngajhi toman netdha' tekos e longlonganna roma, engko' abhanjal pas cethak taantem ka gheddhung. Se lemmi gharimisan bakto tedung e korsena nyanynya lem-malem tekos temmo aglajar e mowa, sokona lembu' ban leca' bada kokona se abak jhem-tajhem. Mare jiya se tedunga pole engko' tako', jherra tako' bada tekos pole se agalajar ka mowa. Gharassana cora' la ta' bisa aghuli otaba ngalakone apa pole salaen acerreng ban rassana bhadhan agledder kabbhi ghliya'.


Taon keduek neng MAN Bhengkalan, jiah teppak 2017. Engkok norok lomba noles cerpen pole. Tang kakak kelas lok norok polanah le lolos. Engkok mangkat bik beberempah nak kanak se norok lomba kiah. Teppak jiah tang pekkeran macet. Ceretah se mareh e susun gheris besarrah dheng bedheng lok endek keluar. Engkok kepelengan. Sala teppak jiah engkok semmoh komat. Engkok tojuk neng bebenah AC se cellep sarah dhegher engkok kek tabuk. Neng tengnga lomba, engkok amet dek jeddeng ben ataeh. Teppak jiah engkok mekker deemmah caranah male bisa noles. Konsep se mareh e susun bik engkok jiah semmoh ngeblur, lok jhejhek dhesarrah tebhenah lok merrik ghembher se realistis.


Dhabunnah ramah ghi' teppak dho kondo sareng kulah kadhineka "Bhing, manabi manossa se badha neng dunnya neka la ampon sobhung, kadhinapah perasaannah sampeyan ?" Pas kulah adhabu "Ghi... psti dukah mah, tapeh kadhinapah pole, manossa neka paste bhakallah meyossah ban seddha". Ramah langsong adhabu se maghabay kaula cengngeng "Kadhineka alorrah kaodhi'an manossah bhing. Neng dunnyah neka coman ngampong bein dha' sakobesah. tapeh manossah samangken ampon la lok oneng andhap dha' Guste Allah. Kalabhan manossa neka lok enga' jha' badha manossah laen neng bumi kareya ban semmak sareng badhannah. Tapeh kadhang lok eangghep. mangkan san le tadek tak le taoh rassannah e dhinaaghin sa bit abiddeh". Kulah langsong ngelle aeng matah.


Tapeh lok cuma soal finansial. Adek eng anggota keluarga biasanah merrik pengaruh secara mental dek reng oreng se e ghin aghin. Misallah lakeh se e ghin aghin binenah dheddhih lebbi neng enneng, apah pole mon lakenah jiah lok pateh penter komunikasi ben mala secara mental ngeghin aghin anak eng sekaleh. Anak eng bisa keelangan duwek oreng tuah secara sekaligus. Sittong lakar le adek omorrah ben sittongah pole bedeh tapeh kadik adek, semmak tapeh lok bisa e semmak'en. Kondisi kadik riah biasanah nyakek'en anak eng secara delem. Akhirreh anak eng ngerassah kedhibik ongghuen teppak oreng tuah binek eng adek omorrah ben bapak eng stres.


E bektoh tedung neng kasor operasi jiah, Rose mekker jhek ajiah odik enjek, mateh ghilok. Odik neng antaranah odik ben mateh, rassah nelangsah se sarah ongghu, ben lok terro odik tapeh lok e berrik mateh. Rose nyeling dokter anestesi se nyunteggeh bik obhet bius bik rassah kosong, pandhengan se adek essenah. Keng iyeh iyeh bhein. Rose lok peduli pole dek apah bhein se kejadien dek abek eng. Make le teppak jiah dokter ngocak kalimat kalimat se berusaha nyemangataghi Rose, Rose pagghun akadik betoh, kadik patung se e ghember Jack neng bukunah. Mekkeren jiah Rose sajen sedih. Ajiah mekker mon sokonah adek, Jack lok bisa ngedheddhiaghi Rose ghebey model. Rose dheddhih takok.


Rapat reya lakar kalakowan se biyasa mongghu ka oreng se segghut. Tadarina ta' toman noro' rapat lebat video engko' dhala ta' metto oca' sakale. Engko' mon acaca lebat virtual lakar lebbi tako' etembhang rapat langsung se bannya' orenga. Keng mon la rapat virtual ta' bisa acaca apa sanajjan se laen ta' ngabas tang mowa kalaban langsung. Ta' tao arapa me' da'iya apa keng polana ta' toman otaba keng lakar engko' orenga sennengngan noles etembhang maso acaca e bannya'en oreng. Toman e settong bakto neng rapat sa-Indonesia engko' ta' bangal matao roba ghun matao ales ban mata tadarina tako' ekatela' tang mowa.


Se paleng ekaterro reya tang tolesan kalowar kalaban bacaan Kompas.  Engko' terro sara dhaddhiya tokang toles se tolesanna bisa terbi' e koran Kompas otaba Jawapos. Tape rassna berra' polana tang pangataowan ghi' jhau dari oca' penter. engko' ghun andi' pangaterro tape saengan se penter reya bannya' sara. Tang pangataowan ta' ghellem atamba, sanajjan segghut ngerem ka Kompas, tape cerpen se ekerem ta' pada ota ta' karaddhu ka koran nomer settong jiya. Sabellunna ta' toman peggha' arepbhan kalaban ngoba karakter tolesan, tape sajan segghut ngerem ban ta' terbi' aherra engko' sadar jha' tang pangataowan biyasa bhai ta' maso' ka ondhaghan se tengghi.


E bekto liburan dian, dessy ben nanda jher- kelenjer ka pantai selopeng. Dian, dessy ben nanda entar ka pantai selopeng nompak mobil. Dian ben dessy anjenjian kompol neng romanah nanda amargha nompak mobila nanda. Dessy ben dian deppak karomana nanda pokol pettok, semarena akompol kabhi ben ngechek reng-bherengg se eghibe’eh dian, dessy ben nanda langsung mangkat amargha takok kesiangan ben takok macet e jelen. Sepanjang perjalan dessy, nanda ben dian ayanyi reng bhereng mare adhe’ se tedungah polanah pantai selopeng jeu. Tiba-tiba tabu’en dian tak nyaman e jelen apangrasaa ngotaah amargha jelennah tak nyaman, akhirra nanda me ambu mobilla ke penggir mare dian ngotanah nyaman.


Tak kabhi oreng mon andik katerroan bisa langsong e bellih. Sabegien oreng kodhu nabong ghelluh mon terro melle bhereng, otamanah bhereng se andik argheh larang. Ariyah tabungan se bisah e angghuy ghebey tojuen jangka pendek engak le-melleh bhereng riyah. Sittong, tabungan biasah ning Bank Jago. Bank jago riyah andik fasilitas kantong-kantong se bisa mapesa tabungan. Misallah ben terro nabong melle hape ben melle laptop bhereng makle tabungan melleh laptop ben hp tak a campor, dhedih e pesaen anghuy fasilitas kantong riyah. Produk se laen bede Reksadana. Reksadana riyah investasi jangka pendek. Merep engak nabong tapeh bhekal olle hasel laen dheri margin investasinah. Selain tambeen dheri topup pesse dhibik, bhekal olee tambeen dheri bunga kiyah se lebbi rajeh dheripada bunga tabungan biasah.


Mon bedeh oreng melleng ben bellis biasanah sereng ngancem korbannah ngangghuy senjata se menakok'en, misallah pistol. Oreng jahat se nengghuk pistol riyah biasanah benne oreng jahat se biasa kellasah le kellas teggih, polanah benne sembarang oreng bisa olle nyempen senjata tajem kaden pistol riyah. Pistol riyah aropaagih senjata apoy se egunaagih gebey nembak. Neng delemmah pistol riyah beddeh peluru se etembakagih dek oreng otabe benda, peluru riyah egebey deri besseh. Pistol riyah bahaya polanah bisa gebey nembak sampek dek jarak jeuh. Oreng se kenneng pistol riyah pasteh lokah. Mon e tembakagih kenneng dek dedeh otabeh cetak bisa gebey oreng mateh jughan, mangkanah jiyah pas bennyak oreng takok mon bedeh oreng melleng se ngancem ngangghuy pistol.


Lakar la ongghuwan mon UGM reya kennengnganna reng-oreng penter. Lakar la sakabbhinna oreng penter se bada e tv ban se sukses reya mon banne dari Universitas Indonesia (UI) ya biyasana dari UGM ghella'. Patot bannya' se bhu'-tarebbhu' adaftar kadissa tamaso' engko'. Engko' adaftar terro ngala'a jurusan sastra kaangghuy olle gellar Magister of Art otaba oca' laenna S2 sastrawan tape ta' etarema. Tang elmo ghita' bis matembus tembo' tebbella UGM kaangghuy nyareng reng-oreng penter. Tape engko' ngala' jhalan Beasiswa mon ta' ngangghuy beasiswa cora' ta' kowat maso SPP per-semeterra se kodhu ebajar, apa pole setiya la andi' ana' ban bini se kodhu eyodiin ban eyenguni.


Dhari ghi'kanak kulah senneng malolong pesse ghebey melleh emas, sampe' lkulah jarang sarah se nyamannah ajhajan manabi neng sekolaan jareya sakeng terronnah ghaduwan obhang. Ban lamba' neka lakar la dhujen melleh emas ghebey dhi'andhi' jaruah. manabi entar elleh ban ngobenge emas ka'dhinto kulah biasannah segghut acarok bik reng dhisah jaruah, sebab mereka neka lakar la dhujen abey sambey ban terro ngelluin jaruah saenggha kadhang kenneng sellat. kadhang jughan mbak se ajhaga tokonnah ghi torok ocha' kalaban pettannah mbak neka. kadhang kulah ngamok kadhibi' jaruah polannah lok dhik e ladhinin ban akherrah a pinda ka kennengan laen, tapeh duh cek terronnah entar ka toko jareya saongghuna seh


Sadhajana elmo se e ajharin sareng guruh pastennah jaruah ban arebahannah aneka bisa daddhi manfaat ka'adha'eng ka kita selakoh moredde jareya. Salah settong ajharen guruh kulah tor se paleng kulah enga' tor emodhin ghi sala settongah ajharan dhari ustadzah se badaha neng ibtidaiyah lamba' teppak asekolah. Nyoro kaua=la noles tolesan se inpiratif amargha tang tolesan jareya genteng ruah ban kata katannah dabunnah sae. Ustadzah jareya adhabu, manabi pa apah elmo se etoles sampeyan paneka e becah sareng oreng ban oreng jareya ngalakone tor kabukka' atennah amargha tolesannah sampeyan jareya, aneka bhakkal daddhi settong kamoljaan ban daddhi elmo se bermanfaat ka sadhajana oreng. Daddhi molae dhari ka'dhinto kaula senneng sarah.


Kista reya panyaketdha oreng bini' se aropa dhaghing se tombu e bharanga reng bini' mon ta' dhuli etambhai bhakal sajan raja ban bisa bahaya ka orengnga. Bakto tang embhuk sapopo ecapo' kista, orenga pas ta' toman aghella' tadarina takerjhatdha, aherra sataretanan arembhak kaangghuy eyobhatdhi kalaban tradisional otaba obhat pagharan. Sabellunna epareksaaghi ka terapina Pa' Sugeng e Bangcelo' Sampang. Esoro segghut ngenom aeng lakellana dauna mures se towa. Ebakto bhan are ngenom lakellana dauna mures, olle saminggu apareksa ka dokter, dokter takerjhat keya, kistana la kenne' ban para' tada'a. Aherra mowana tang embhuk sapopo reya jhembhar pole pas sajan segghut ngenom aeng obhat ghella'. Setiya orenga sehat ban kistana elang ta' osa oprasi. Jha' kabannya'an kista mon eyoprasi reya biyasa segghut tombu pole ban sajan sara.


Tang mbak akabin teppak jiah. Tamoy undangannah se deteng akadik oreng entar tawaf, alias cek bennyak eng kadik tasek esseh manossah. Make neng dhisah ben outdoor, tang mbak nangghek band kancanah se deri Universitas Airlangga. Band jiah amaen bennyak alat musik. Tapeh sakabbhinah alat musik se ringan suaranah, adek se ngibeh drum, ben en laennah se rek berrek. Teppak jiah suasana se e bangun akadik cek gayanah. Kadik bedeh neng gedung padahal keng efek seri live music band jiah. Sang tamoy le kareh dhiddhik, nak kanak entar request beberempah lagu dek band jiah ben tang mbak bhunga polanah bennyak se lebur bik band jiah.


teppak jiah tang keluarga besar entar akelenjer dek cipanas neng subang. engkok ben tang keluarga besar mangkat nompak mobel. kami keleburen akadik biasa mon en maenan aeng. bennyak wahana neng dissah. marenah amaen neng cipanas, kami ambu neng len jhelen ghebey ngakan neng sittong roma makan se semmak bik lokasi wisata. kennengan teppak bedeh neng ghe ongghe'en. kami toron ben ngakan menu kakanan sunda se rassanah bennyak manesseh. pertama kaleh engkok jiah ngakan sayur asem sunda se manes peddhis, lebbi legit rassanah deri sayur asem biasa. tapeh teppak mole engkok parak ceccer. engkok deri bun kacer nompak'ah e soro dek bun kangan, neng bun kangan labeng le e totop. engkok nanges teppak le ongghe dek mobel.


Ta' bannya' oreng bisa tapangghi ban marabu Pa' Radhar Panca Dahana (RPD) se aropaaghi sastrawan, pangangghi' teyater, ban oreng se penter elmo Bhudhaja Indonesia. Salaen sibu' RPD jhughan andi' panyaket gagal ginjal se kodhu nyassa dara bhan Minggu ban kaangghuy ngorange sake'en se eyenom kopi bulla' maso aeng cellep bada es batona. Asakalangkong sara ka Ba' Novi se bisa marabu RPD, polana ghun Emba' Novi se bisa akomunikasi polana moretdha bakto e Jakarta. Se laen ato-foto maso Pa' Radhar, engko' sakeng sennengnga dhala ekaloppae se menta'a foto. Tape sanajjan ta' bisa afoto engko' andi' bakto se lebbi argha iya areya ngater Pa' Radhar ka Bandara. Se ta' nyana engko' epentae nomer HP ban eyajhari pan-barampan carana dhaddhi oreng se bhaghus. Pola ghun engko' se epenta nomer Hp polana engko' ta' enga' se laen.


Teppa' areh se bisa mabungah ka ateh engghi paneka teppa'kaula amantan sareng tang raka. A mantan jareya lok coman ma palolong reng se kaduweh bisaos, namong duwa'kaloarga se bisa daddhi settong sadhajannah. A mantan jareya benne keng coman ngarassaen nyamannah tedhung bisaos, namong jughan rassannah nekmataghin odhi'bhareng sa omorrah odhi' ban sampe' ka soargha. Manabi sabelummah a mantan kaula a tanya sareng lakeh kulah pan saponapan pertanyaan, ban Alhamdulillah dhari jawaban ka'dhinto se maghabay kulah bisa ka bukka' atennah ghabay ngalanjutaghin ka odhi'an se lebbhi sae jughan ban bisa mapalolong pa apah se bhakal e kalakoneh ka adha'eng. A mantan nekah ghampang namong mertahanaghi aryah se mlarat.


Manabi terro lok demam panggung kodhu sereng lateyan. Lateyan riyah esesuaiagih bik perkara se elakoneh misallah nyanyi, tari, pidato otabe puisi ben laennah. Lateyan riyah bisa gebey ngebiasaagih tampil neng adek'en oreng bennyak ngelangagih rassah takok ben kobeter. Salah settongah lateyan se bisa elakoneh dibik jiyah lateyan neng adek'en kacah. Oreng bisa ngacah dek kacah se rajeh, deddhi oreng bisa ngetelak muwanah dibik, taoh gerakan bhedhennah dibik, ngerteh se ekekocak ben ngeding sowaranah dibik. Dheddhi oreng se lateyan neng adek'en kacah bisa ngenilai penampilan dibik korang apanah, ben ngelateh lok todus acaca otabe ngelakoneh perkara se eketelak dibik. Lateyan dibik neng adek'en kacah ben ngedingagih sowaranah dibik degghik bisa taoh eddimma salanah deddhi bisa engak kodhu mebeccek e perkara kammah.


Bhakto sakek Sarah jaruah lakar kondisi nah tang mbak neka badhan sadhajana lemmes tor robannah neka badha konenga diddhik. Lastarennah dharinjareya sadhaja kolekna neka semmoh kerreng tor kerok jaruah ban lakar lok bisa pa apah makeh ngakannah bein la mlarat sadhaja. Sakaloargha ghi panek ban e ketangesin laennah sebab la e padek remmah pole. Mela dhari jareya mbak neka lok bisa ngakan tor ngenom amargha moal malolo ban lok bisa masok lekkannah nase' sabuter bein. Hal neka se maghabay sadhajana jareya bisa sa deh endeggeh panek nengale ka' adaannah mbak se la parak adek eh jyah. Lajuh e patennanh sareng Ramah se sabber jareya ban dhari neka semmoh la lok paneghan pole.


Tako' nai' ka bhungkana dhuwa' polana ca'en oreng bada patoghuna. Patoghu reya setan se nengenneng e settong kennengngan esebbhut patoghu. Ebakto ngala' dhuwa' e jharat bara' bhender ongghu tang kanca ghagghar pas tananga langsong bilu'. Bilu'en reya sara dhaddhi bi' engko' dhuli esambi ka tokang pecet ma'le ta' sara. Aherra ghan jiya engko' tako' nai' ka bhungkana dhuwa' polana bada patoghuna. Nomer settong lakar bhungkana dhuwa' reya powa ta' enga' ka' bhungka'an se laen. Keng mon buwana lakar nyaman, ropana pada maso anggor Mon massa' celleng sara, keng se paleng nyaman reya dhuwa' buter. Buwana kenne' keng manis. Tape jiya tako' se ngala'a buwana polana mon pas labu pagghun potong biyasana.


Benyak nak-kanak se penter ajher maloloh ning sakolanah. Mon serring ben rajen ajher pasteh bede manfaatdheh. Bedeh kiya se bhekal olle penghargaan engak siswa terbaik dheri gurunah otabeh olle penghargaan dheri oreng tuanah. Penghargaan riyah tak musteh berupa piala otabeh piagam, bisa kiyah engak eberrik pesse, e pojih sampek e berrik hadiah se arghenah larang. Kabhi oreng senneg e berrik penghargaan riyah. Tak ghempang bisa olle penghargaan mangkanah benyak oreng se ajher pa bhejeng otabehalakoh sampeh lesso. Polanah bisah olle penghargaa riyah. Olle promosi ben olle jabatan se teggih kiyah bisa dhedih sebuah penghargaan se kabhi oreng bisah olle ben berhak ghebey olle.


Kadhinapah sampeyan oneng manabi hadiah neka palsu ban bhunten otaba bharangah neka bhagus otaba la ampon rajhe. Ghaduwan bannyak carah se sabenderrah. Namong parlo e peka enga' manabi sampeyan neka terro taoah ghi angoan jhuel bein ban tengale ghhellun baharangah kadhinapah. Manabi elektronik ghi saran kulah yeh langsong lelang bein otaba jhuel bein. Kecuali olle hp jaruah se lebbhi sae akadhi iphone neka tak anapah. Se kattello' paneka sampeyan kodhu tengale panitiannah neka sapah, manabi la ampon onenge latar belakangah ghi mon aman jtak usah e jhuel, tapeh manabi latarrah neka dhujen ka pesse ban dhen beden, langsung jual otaba lelang bei tak anapah.


Ani toman edinaagih kedibik neng romanah, pertamanah Ani gik bengal polanah tadek oreng tapeh san abit Ani pas dedhdhi takok ben nanges neng kamar. Teppak jiyah oreng romanah lok dik abelih ben cek abittah se bedeh neng luar.  Ani pas polanah ajelling deri budinah gorden jendelan romanah. Polanah lok ekenal, Ani lakar sengaja lok nyambit ben lok bukkak agih labeng romanah. Keng apessah, labeng jiyah loppaen lok ekonci aherrah oreng jiyah masok pas terro ngecok'ah TV neng romanah, Ani tekerjet pas langsung atowat.  Padahal oreng jiyah ternayat mbak'en se gik burun deteng sekolah. Ani langsung kejjer nangessah sajjen banter polanah takok, tapeh mbak'en agellek sambih bingong.


Manorot kulah pa apah neka kan la ampon bedeh se ngator ghi tarotamannah jareya mennang undian misallah wkwkwk. Kulah neka ghauwan tips sophaja manabi olle undian terro abiddeh ban awet bharangah jareya ghampang carannah wkwkw. Rabhat sala settongah cara maghabay awet settong bharang, namong sampeyan kodhu onenge bharangah ka'dhinto apah ghellun. Manabi elektronik manorot kulah tebbhus mode bein alias e jhuel bein male lebbhi awet ban daddhi pesse tantonah. Ban sampeyan bisa ngobange hal se lebbhi sae pole akadhi emas mungkin se bisa ngasellaghin pesse pole dhalam 5 taon ka adha'eng kan lomayan kyah. Daddhinnah sampeyan olle pesse a pat lipat margennah mennang undian jareya.


Selang bektoh olle duwe’ minggu, rendi e olok maso atasannah untuk menemui neng ruangannah ternyata rendi e phk alasannah amargha rendi korang gercep. Alasan tersebut gebey rendi peggel karna tak masuk akal. Ternyata alasannah rendi epekeleuar amargha bede oreng se maso’ah, oreng tersebut bede keluarga maso atasannah. Rendi ngaok ben peggel ka atasannah amargha kelakuannah e kalak oreng laen ben alasannah epekeluar tak masok akal. Akhirrah e perusahaan benyak se neser ke rendi amargha musibah se ecapok rendi, karyawa se laen a do’a mander rendi dulih olle keluan se begus ben bos se pelak se jujur. Rendi bedenah ghun nangis amarha sakek ateh diperlakukan ngak riah.


Congoco ye riya oca` dari oreng ka oreng alen se aslina begh nyinggung perasaanna reng laen. Tergantung orengnga kiya tingkat parahna co ngocoan riya. Bede se pera` congoco dhanbaddhanan nyamana reng tua, bede se ngoca` apacaran bi` sapa ruwa, ben bannya` pole. Neng Indonesia biasana dari kanak SD sampe` SMA, tape mun SMA neng Indonesia la jarang bede kdhaddhian. La raja panengnga. Mun e luar naghara co ngoco ruwa sampe` sarah ghellu, sampe` ta` ende` maso` sakolah ben depresi. Nyamana co ngoco ye biasa bhai e kopeng, jhe` pate kala` ka ate, ma` le ta` atokaran. Co ngoco ye parlo nengghu atoranna kiya, jhe` ra sara ghellu.


Jhaman samangken neka la ampon a kaet aghin sareng media sosial. Daddhi pangangghuy media sosial jughan paste kodhu pabennyak bijaggeh melannah dhari jareya e ka'dhinto bannyak kejahaden verba se bisa maloka mentallah oreng. manabi dhari kabanynya'an panke oreng neka dhujen a buly oreng amargha bodinnah otabah feseggen oreng jareya. Kkabannya'an nga hina feseggeh oreng akadhi kasussah kekeyi aneka kan neser bannyak se nga buly feseggeh. Ghi manorot kulah, kita daddhi manossah jareya lakar pamerrinnah sakobesah se kadhi jareya daddhi jha' man toman a komentar soal fesek sebab jareya mosonnah sareng sakobesah. Sadhajana manossah takerrannah en laen daddhi jhe' pe de pade aghin.


Sampeyan kodhu onenge pangaloaran sampeyan bha bhulannah neka sanapah. Lastarennah jareya bhagi pessennah sampeyan bhi'dhibi 'edeng sopaja lok abeysambey. Manabi sampeyan la ampon ngebey daftar pangaloaran selama sebulan bhakal aman pesse jareya sobab sampeyan la oneng kammah pesse kodhu kaloar kammah pesse kodhu masok. Lastarennah paneka, sampeyan kodhu badha tabungan se terro ghabay investasi. Misallah terro deposito neng Bank otaba ngangghuy investasi emas otaba saham bein manabi sampeyan oneng portofolio. Jareya kodhu ajherin melannah penting ghabay masa depan, amargha pesse neka kodhunnah pelakoh ghabay nyareh pesse laennah. Hal jareya, sopaja sampeyan ghaduwan dhi' andilhi' otabah paponapah pangaterronnah dalam jangka lanjhang.